Waris & Isteri Bakal Timang Anak Lelaki Pertama Pada Oktober Ini

Selepas perkongsian mengenai kehamilan isteri tempoh hari, Waris nampaknya begitu teruja menantikan cahaya pertama mereka yang bakal lahir pada bulan Oktober depan. Perasaan itu bertambah apabila beliau mendapat tahu bahawa jantina bayi tersebut adalah lelaki.

“Selepas pemeriksaan doktor, saya dan isteri dijangka timang anak lelaki. Buat masa ini masih tak banyak persiapan menyambut bayi sulung tetapi keluarga kedua-dua belah pihak yang sangat teruja memandangkan ini cucu sulung. Saya dah tak sabar nak jadi ayah sebenarnya.

“Dalam tak sabar itu sekarang saya cuba faham tanggungjawab sebagai bapa dan teringat pesan ibu dulu kadang-kadang marah sebab mahu mendidik anak. Saya dan isteri sudah sediakan beberapa nama cuma belum putuskan mana satu yang terbaik,” katanya kepada Mangga Online.

Sementara itu, apabila ditanyakan mengenai perangcangan beliau ketika menyambut bulan Ramadhan nanti, Waris memaklumkan, beliau akan menghadkan seketika aktiviti seninya kerana ingin meluangkan masa menumpukan perhatian pada ibadah terawikh bersama isteri dan keluarga.

Pada masa ama, beliau dan beberapa rakan yang lain turut terlibat dengan perniagaan air di bazar Ramadhan sepanjang bulan puasa. Malah pernigaan ini juga seolah-olah mengimbas kembali kenangannya berniaga air bersama rakan sewaktu sebelum bergelar seorang penyanyi. (rkty/w)


Nabila Huda Mahu Jaga Hati Bapa, Tak Mahu Bergaduh Lagi

Jika sebelum ini pelbagai kontroversi melanda Nabila Huda termasuk pertelingkahan diantara beliau dan bapanya, Amy Search yang sering tidak sehaluan. Namun setelah berkahwin, Nabila ternyata lebih matang menghadapi masalah malah peluang itu diambil sebaik mungkin untuk perbaiki hubungannya dengan bapa tersayang.

“Masa zaman muda dulu saya sering memberontak kalau timbul sesuatu masalah, tetapi tindakan itu sebenarnya perbuatan yang dilakukan tanpa sengaja. Tetapi kini saya benar-benar mahu menjaga hati papa dan tidak mahu dia berkecil hati lagi dengan tingkah laku saya seperti dahulu”

“Saya berada pada tahap selesa dengan diri sendiri selain lebih suka duduk di rumah dan mengurus hal kekeluargaan. Sekarang saya tidak keluar rumah atas urusan yang tidak penting. Kehidupan sekarang lebih aman dan bahagia kerana tiada lagi perkara tidak elok yang boleh dikaitkan dengan saya,” katanya kepada Malaysiakini.

Sementara itu, bercakap soal anak pula, Nabila sememangnya teringin untuk mempunyai anak hasil perkahwinan beliau dengan suami, Mohd Izwan Johar, dan tidak merancang apa-apa. Tetapi sementara itu biarlah tempoh sekarang digunakan sebaiknya untuk mereka berbulan madu menjelajah tempat yang diimpikan bersama suami.

Terdahulu, Nabila pernah mendirikan rumah tangga bersama Zaidy Zailani sebelum ini pada tahun 2008 namun perkahwinan mereka terpisah pada tahun 2011. Hasil perkahwinan terdahulu, Nabila dikurniakan seorang anak perempuan comel bernama Keisha yang kini sudah berusia 6 tahun. (rkty/w)


"Dunia Perniagaan Masih Luas, Tak Perlu Tergugat Dengan Rekaan Selebriti"

Sebelum ini seorang pereka fesyen dikhabarkan mengeluh dengan industri fesyen tempatan yang kini dipenuhi dengan lambakan rekaan pakaian daripada kalangan selebriti sehingga menggugat rekaan mereka. Namun bagi Datuk Siti Nurhaliza, mereka tidak perlu merasa begitu kerana dunia perniagaan masih luas dan tidak mengganggu periuk nasi mereka.

“Saya anggap itu adalah rezeki masing-masing dan rasanya tidak salah untuk kita berkongsi rezeki bersama. Namun saya hormati pandangan beliau kerana setiap orang mempunyai pandangan masing-masing yang berbeza,” katanya kepada Projek MMO berhubung kenyataan salah seorang pereka fesyen tempatan baru-baru ini.

Terdahulu, pereka fesyen tanah air, Ezuwan Ismail pernah mengeluarkan kenyataan bahawa gejala selebriti mengeluarkan label sendiri sedikit sebanyak sedikit sebanyak telah menjejaskan perniagaan mereka yang dahulu selalunya menggunakan khidmat selebriti tempatan sebagai duta produk untuk promosi rekaan.

Bagaimanapun, Siti menepis dakwaan itu dan kurang bersetuju dengan dakwaan yang dilemparkan kerana baginya setiap orang mempunyai citarasa tersendiri. Beliau yang baru sahaja mengeluarkan jenama sendiri, Creacion akui masih memerlukan khidmat pereka fesyen kerana kemampuannya didalam rekaan pakaian agak terbatas. (rkty/w)


Fasha Sandha Mahu Cuti Panjang Tahun Depan, Luang Masa Dengan Anak

Walaupun berstatuskan ibu tunggal, Fasha Sandha akui beliau tidak pernah merasa terbeban dengan tekanan itu, walaupun terpaksa bersendirian menjaga anak-anaknya sejak berpisah dengan bekas suami. Dengan itu beliau merangcang untuk mengambil cuti panjang pada tahun depan untuk meluangkan masa bersama anak-anak.

“Saya anggap segala yang kita miliki hanya pinjaman, begitu juga dengan hubungan antara manusia serta harta benda. Saya cuba tenangkan diri supaya tidak berdepan dengan tekanan apatah lagi sedari dulu saya sudah melalui pelbagai fasa dalam hidup. Saya percaya segala yang berlaku mempunyai hikmah. Jadi tidak perlu kita menyalahkan takdir.

“Syukur tawaran demi tawaran saya raih sejak awal tahun ini. Boleh dikatakan rezeki anak-anak sentiasa ada. Cuma dalam kesibukan saya tetap memperuntukkan waktu berkualiti bersama mereka. Mungkin tahun depan kami berpeluang bercuti bersama-sama,” katanya kepada Berita Harian Online berhubung perkara berkenaan.

Sementara itu, apabila ditanya mengenai pengalaman pertama menjalani Ramadhan dan menyambut Aidilfitri tanpa suami, Fasha menjelaskan bahawa dirinya sudah bersedia menantikan bulan yang mulia itu bersama anak-anak. Walaupun tanpa suami, baginya sambutan itu lebih bermakna jika dikelilingi keluarga tersayang. (rkty/w)


Selepas Keguguran, Abby Abadi Mahu Ambil Anak Angkat?

Jika sebelum ini Abby Abadi pernah memaklumkan satu berita sedih bahawa beliau telah mengalami keguguran semasa menjalani ibadah umrah. Bagaimanapun, menerusi akaun instagram miliknya, beliau telah memuat naik sekeping gambar dengan kepsyen yang menyebut tentang keinginannya untuk mengambil anak angkat.

Perkongsian itu menunjukan suami beliau, Jai Ezzany sedang mendukung seorang bayi lelaki yang dikenali sebagai Adib. Malah kebelakangan ini juga, pasangan suami isteri memang kelihatan kerap memuat naik gambar mereka bersama, seolah-olah mereka kerap meluangkan masa bersama-sama sebagai satu keluarga bahagia.

Justeru, kepsyen yang dimuat naik oleh Abby sendiri yang berhasrat untuk mengambil anak angkat terbukti mungkin ada benarnya selepas banyak foto mereka bersama bayi lelaki comel itu dimuat naik di laman sosial beliau. Tidak salah rasanya jika ia boleh membahagiakan lagi keluarga Abby setelah keguguran baru-baru ini.

Sebelum ini, Abby ada mendedahkan, beliau telah mengalami keguguran ketika menjalani ibadah umrah. Namun, beliau redha dengan apa yang berlaku kerana baginya, Allah lebih mengetahui perancangan terbaik buat dirinya. Difahamkan, Abby mengalami tumpah darah ketika pergi menunaikan solat Asar di Masjid Nabawi, Madinah. (rkty/w)


Mira Filzah & Keluarga Berangkat Ke Mekah Tunai Umrah

Tidak lama lagi bulan Ramadhan bakal tiba, ramai selebriti mula mengambil kesempatan ini memilih untuk menjalani ibadah puasa di Mekah. Terbaru, Mira Filzah pula mengikut jejak langkah yang sama apabila semalam, beliau menerusi akaun Instagramnya telah mengumumkan keberangkatannya ke tanah suci bersama keluarga.

Selain itu, dalam posting yang dimuat naik dilaman sosial itu, Mira Filzah juga sempat memohon maaf kepada semua peminatnya jika ada tersalah silap laku dirinya kepada mereka yang berkenaan sebelum berangkat ke tanah suci. Pada masa yang beliau turut memohon doa supaya segalanya berjalan dengan lancar.

Berita baik itu rata-rata disambut dengan ucapan Alhamdulillah dari para peminatnya disamping mendoakan keselamatan serta kesihatan penyanyi kesayangan mereka itu. Malah ada juga yang sempat mengirimkan doa-doa kepada Mira apabila beliau berada disana mengerjakan ibadah umrah di bukan Ramadhan yang mulia ini.

Selain itu, dikhabarkan Mira bukan berangkat keseorangan ke sana, malah beliau juga turut ditemani dengan keluarga tersayang. Sebelum keberangkatan beliau semalam, ramai juga peminat dan teman rapat yang hadir ke Lapangan Terbang Kuala Lumpur (KLIA) untuk menyokong serta berjumpa dengan beliau sebelum berlepas.

Apapun semoga perjalanan Mira ke tanah suci selamat sampai dan selamat pulang. Dan yang paling penting diharap semoga segala perancangan ibadah yang diatur akan dipermudahkan dan berjalan dengan lancar sekali. Akhir sekali, semoga ibadah yang dijalankan di bulan Ramadhan yang mulia ini memberi seribu satu nikmat buat Mira sekeluarga. (rkty/w)


"Ikutkan Saya Sudah Sedia Untuk Berkahwin, Tapi Masih Tiada Calon"

Jika sebelum ini beliau menafikan dakwaan yang mengatakan beliau sedang menjalinkan hubungan cinta dengan salah seorang pemain bolasepak JDT, namun Mia Ahmad akui jauh disudut hati beliau sememangnya sudah bersedia untuk mendirikan rumah tangga. Namun, buat masa sekarang beliau masih belum menemui calon yang sesuai.

“Ikutkan saya sendiri juga sudah bersedia, keluarga memang ada bertanya tentang ini. Tetapi tidaklah sampai mendesak saya untuk berkahwin. Saya memang memulakan karier lakonan pada umur agak lewat. Bagaimanapun saya tidak pernah terfikir untuk lupa terus soal perkahwinan walaupun saya sedang usaha fokus kepada kerjaya”

“Tidak risau pun kalau ada yang anggap lelaki takut mendekati saya gara-gara gosip ini. Bagi saya, kalau benar ada jodoh, pasti saya akan berkahwin juga,” katanya kepada Utusan Online apabila ditanyakan mengenai gossip cinta yang pernah hangat diantara beliau dan pemain bolasepak JDT akan memberi kesan didalam kehidupan peribadinya.

Sementara itu, ketika ditanya pula mengenai perangcangan kerjaya beliau jika sudah berkahwin nanti, jelas pelakon ini beliau akur jika bakal suaminya ingin beliau meninggalkan dunia seni. Dan oleh kerana itulah, buat masa ini fokus utamanya adalah kerjaya seninya terlebih dahulu sebelum dirinya menjadi milik orang lain. (rkty/w)


Hafidz Roshdi Tak Mahu Keterlaluan Buat Adegan Mesra Dalam Drama

Walaupun pernah dihimpit dengan kontroversi pergaduhan dengan Uqasha Senrose yang pernah memperli isterinya akibat terlalu cemburu, Hafidz Roshdi mendedahkan bahawa sepanjang beliau bergelar anak seni, isterinya tidak pernah meletakkan sebarang syarat didalam bidang lakonannya.

“Hanya saya yang mengerti sikap serta perangai isteri saya. Semua tuduhan tidak betul dan isteri saya bukanlah seperti tuduhan tersebut. Isteri saya sangat menyokong karier seni saya. Dia tiada akaun laman sosial jadi dia tidak banyak runsing membaca semua kritikan orang di media sosial”

“Cuma bagi saya, kalau ada adegan mesra, buat dengan cara yang tidak terlalu melampau atau menonjolkan kemesraan hingga boleh mengundang kritikan orang ramai. Saya pun kalau boleh tak mahulah keterlaluan melakukan adegan mesra dengan wanita lain di dalam drama,” katanya kepada Mangga Online berhubung perkara itu.

Selain itu, Hafidz akui bahawa sejak kontroversi itu beliau sering ditanya mengenai perkembangan kisah kontroversi yang berlaku dengan pasanganya di dalam drama Tundukkan Playboy Itu. Namun bagi Hafidz, beliau tidak ingin lagi ingat perkara lepas dan jadikan sahaja ia sebagai sesuatu yang membina kemajuan diri. (rkty/w)


Khas Buat Peminat, JDT Lancarkan Minyak Wangi Jenama Sendiri

Pasukan bolasepak JDT bukanlah nama asing didalam industri sukan tempatan, selepas pelbagai kejayaan yang dikecapi oleh pasukan itu akhirnya kini mereka tampil dengan sebuah produk wangian baru yang dikenali sebagai Southern Tigers by Legacy.

Wangian yang dicetuskan oleh JDT FC ini dikeluarkan istimewa buat peminat-peminatnya yang selama ini telah sama-sama menyokong serta menaikan pasukan hebat ini sehingga berjaya menjadi Juara Piala AFC 2015 yang dianggap sebagai satu pencapaian tertinggi yang pernah dicapai oleh pasukan bolasepak di negara Malaysia.

Produk ini ternyata memenuhi kepuasan peminat pasukan ini apabila sebanyak 1,000 botol telah berjaya terjual sebaik sahaja produk wangian rasmi pasukan JDT FC ini dilancarkan. Selain itu, produk wangian ini juga mendapat sambutan menggalakan daripada peminat-peminat yang datang membanjiri Stadium Larkin pada hari tersebut.

Bukan itu sahaja, malah dalam tempot masa dua minggu selepas hari pelancaran, sebanyak 5,000 botol telah habis ditempah oleh peminat-peminat JDT FC diseluruh negara termasuk dari Singapura dan Brunei. Manakala sebanyak 200,000 botol wangian Southern Tigers by Legacy telah disasarkan untuk jualan keseluruhan bagi musim 2016 ini.

Wangian Southern Tigers by Legacy yang di inspirasikan oleh pasukan JDT FC ini adalah hasil kerjasama yang dijalankan oleh Richway International SB yang juga merupakan pemilik jenama Legacy Perfume dan Southern Tigers SB. Wangian ini boleh didapati didalam dua variasi berbeza iaitu, Born To Rule khan buat kaum lelaki manakala Dangerously Sweet pula sebagai teman setia wanita dengan kandungan 50ml pada setiap botol.

Lebih istimewa lagi apabila Southern Tigers by Legacy juga telah melantik dua pemain utama pasukan JDT FC – Aidil Zafuan Abdul Razak dan Juan Martin Lucero sebagai Duta & Star User kepada jenama wangian ini. Selain itu penampilan khas oleh selebriti pelawak, Along Cham turut bersama-sama turun padang bagi menjalankan aktiviti-aktiviti promosi melalui media sosial.

Rata-rata peminat yang telah mencuba wangian ini mengakui haruman ini setaraf produk wangian antarabangsa. Dengan harga serendah RM89.00 sebotol, wangian ini ternyata memberi kesan berbeza berbanding jenama yang lain dengan ketahanan sehingga melebihi 10 jam sehari.

Jadi tidak rugi jika sesiapa berkeinginan untuk memiliki wangian ini kerana nilai yang ditawarkan adalah jauh lebih berbaloi dari harga yang dibelanjakan. Dan yang paling penting sekali produk ini seratus peratus halal dan mudah untuk dibawa solat bagi orang Muslim.

Bagi sesiapa yang tidak sabar lagi untuk mendapatkan wangian fenomena ini, boleh terus mengunjungi FB : Southern Tigers Perfume by Legacy  atau Website : www.legacyperfume.com atau boleh hubungi hotline 017-8773368 / 018-3757828 untuk pembelian atau info lanjut.

Selain itu, peluang perniagaan juga dibuka bagi sesiapa yang ingin menjadi wakil jualan dengan pelbagai pakej telah disediakan dengan modal yang minimum, keuntungan lumayan, produk mudah jual serta sangat laris selain latihan lengkap yang disediakan oleh syarikat. Slot Wakil Jualan juga adalah terhad dan akan ditutup bila kouta dipenuhi.

Bagi anda yang berminat untuk menjadi rakaniaga Southern Tigers by Legacy, boleh hubungi hotline 017-8773368 / 018-3757828 untuk pendaftaran/pertanyaan atau info lanjut. Jika berminat untuk melihat produk ini dengan lebih dekat lagi boleh tekan link ini – http://legacyperfume.com/


Lihat Sekumpulan Tabligh, Buat Ezany Nizariff Ingin Perbaiki Amalan

Siapa sangka bermula dengan kejadian terlepas penerbangan ke Kuala Lumpur dari Kangar pada pertengahan tahun lalu membuatkan Ezany Nizariff kini semakin mengenali usaha dakwah yang dibuat jemaah tabligh apabila beliau sendiri mengikuti sekumpulan tabligh di sebuah pulau.

“Semua ini bermula ketika saya terlepas penerbangan ke Kuala Lumpur dari Kangar pada pertengahan tahun lalu. Hendak dijadikan cerita, seorang rakan mahu menumpangkan saya pulang. Saya ikut tetapi dia membawa saya ke Janda Baik kononnya mahu melihat resort mliliknya. Tidak lama selepas itu saya diajak ke Pulau Perhentian”

“Pada mulanya saya terfikir dengan melihat panorama laut akan membantu jiwa saya tenang tetapi lain pula jadinya. Saya menyertai sekumpulan tabligh tidur di masjid pulau itu. Sepanjang bersama saya lihat mereka hanya menunaikan solat jemaah dan melakukan aktiviti harian mengikut sunnah,” katanya kepada Berita Harian Online.

Ezany turut bercerita bagaimana jemaah-jemaah disana yang sanggup meninggalkan kemewahan semata-mata mahu bermalam di masjid terbabit telah menarik perhatiannya. Tambahnya lagi, sepanjang beliau berada disana, jemaah kelihatan hanya menunaikan solat jemaah serta melakukan aktiviti harian mengikut sunnah sahaja.

Sejak pengalaman yang dilaluinya itu, membuatkan Ezany sedar dan mahu memperbaiki amalan ibadatnya. Malah katanya, penyertaan bersama jemaah itu akan dijadikan peluang terbaik untuk mencuba sendiri amalan dakwah seperti menyeru penduduk setempat hadir ke masjid. (rkty/w)


"Pernah Dapat Tawaran, Tapi Saya Tak Galak Isteri Berlakon"

Biarpun isteri mempunyai rupa paras yang cantik namun bagi Hafiz Suip, beliau tidak menggalakan isterinya, Nureffy Jesreel menceburi bidang seni sama sepertinya. Setelah perbincangan dilakukan bersama, Effy juga mendedahkan bahawa beliau sendiri kurang selesa apabila suami isteri bekerja dalam satu industri yang sama.

“Saya tidak menghalang Effy untuk bekerja bagi mencari pengalaman namun bukanlah dalam bidang seni. Sebab kurang sesuai rasanya suami isteri bekerja dalam industri yang sama. Selain itu perkara ini juga dapat mengelakkan sebarang konflik rumah tangga yang tidak diingini timbul.

“Malah Effy juga pernah menerima tawaran sebelum ini untuk watak sampingan, namun saya kurang memberi galakkan kerana rasanya lebih baik dia memilih kerjaya yang bersesuaian dengan ijazah yang dimilikinya iaitu Indeks Pelaburan,” katanya kepada Berita Harian Online.

Bercakap mengenai wajah Effy yang sememangnya mendapat pujian ramai, Hafiz menganggap ianya sebagai bonus namun kecantikan bukanlah menjadi faktor utama memilih wanita itu sebagai teman hidup sebaliknya sikap menghormati kedua ibu bapa membuatkannya tertarik kerana institusi kekeluargaan amat penting buat saya.

Pasangan itu telah diijabkabulkan pada 14 Mei lalu di kediaman keluarga Effy di Kuching, Sarawak. Manakala pasangan pengantin baharu itu sekali lagi diraikan pada majlis resepsi terakhir di sebuah hotel di Subang Jaya, Selangor sebelum berangkat ke Gold Coast, Australia untuk berbulan madu. (rkty/w)


"Jika Ditakdirkan Kamal Jodoh Saya, Apa Yang Perlu Dirisaukan

Jika sebelum ini Kamal Adli pernah menyatakan hasratnya yang sudah bersedia untuk berkahwin dengan Emma Maembong, namun hubungan itu dilihat masih tidak mempunyai hala tuju sehingga ada sesetengah pihak mempertikaikan sikap Emma yang kelihatan seakan bermain tarik tali dan menyembunyikan status mereka.

“Kami masih lagi dalam peringkat mengenali hati budi masing-masing. Sesetengah pihak yang tidak faham mungkin akan menghentam dan menyelar seolah-olah kami tidak serius merencana perjalanan masa hadapan. Malah tidak kurang ada yang pertikaikan mengapa saya seperti bermain tarik tali mengenai hubungan cinta kami”

“Mereka mempertikaikan mengapa saya masih muat naik gambar berdua tetapi masih membiarkan hubungan kami tergantung begitu sahaja. Seperti pasangan bercinta lain, saya juga ingin mengenali insan yang dicintai dengan lebih mendalam. Proses itu memerlukan masa,” katanya kepada Berita Harian Online berhubung perkara itu.

Selain itu, Emma turut berkongsi luahan hatinya tentang pengalaman cinta lalu yang banyak membuatkan beliau untuk lebih berhati-hati mengenali seseorang secara berperingkat. Malah, tambahnya lagi beliau tidak ingin terlalu hanyut didalam soal cinta sehingga boleh menyebabkan jiwa melara apabila hubungan putus ditengah jalan. (rkty/w)


Lara Alana Mudah Terkena Alahan Bila Dicium, Ibu Bapa Hanya Benarkan Selfie

Gara-gara dicium orang ramai, anak kepada Awal Ashaari dan juga Scha al-Yahya iaitu Lara Alana baru-baru ini telah terkena alahan di pipinya. Melalui akaun Instagramnya, kelihatan ruam merah di pipi Lara.

Dalam kenyataan di Instagram tersebut, ibu bapa Lara telah menjelaskan bahawa perkara tersebut terjadi kerana terlalu ramai orang yang mencium anaknya selain menafikan bahawa mereka sombong apabila hanya membenarkan orang lain berselfie dengan Lara.

Bagaimanapun, tindakan tersebut seperti biasa menimbulkan perbalahan di kalangan peminat dan juga pengkritik yang mengikuti laman Instagram Lara Alana. Apa pun, sebagai ibu bapa pastinya Awal dan Scha mengharapkan peminat menghormati permintaan mereka. (rtky/s)


Elly Mazlein Bakal Tuntut Hak Penjagaan Anak Demi Masa Depan

Selepas mendedahkan status perkahwinan beliau yang telah bercerai setahun lalu, Elly Mazlein kini memberitahu bahawa beliau bakal membuat tuntutan hak penjagaan anaknya tidak lama lagi bagi mendapatkan hitam putih berikutan menginginkan masa depan yang terbaik buat dirinya dan juga puteri sulong beliau, Putri Sara Sefhia

“Pada saya terpulang pada diri sendiri dan masing-masing pun sudah besar serta fikir-fikirkanlah sendiri. Sekarang ini tengah nak naik mahkamah untuk hak penjagaan anak, saya mahukan hitam putih. Jadi, tak mahu esok hari ada hak-hal yang berbangkit. Sebab dari hari pertama sehingga kini saya yang menjaga anak”

“Alhamdulillah kehidupan sekarang rezeki lebih melimpah, menumpang rezeki anaklah kan, insya-Allah. Sekarang ini saya ada gunakan dua khidmat nurse untuk jaga anak sebab saya nak yang terbaik untuk dirinya,” jelasnya kepada Media Hiburan mengenai kehidupannya kini yang lebih bahagia selepas bercerai.

Sementara itu, ketika ditanya mengenai perspektif negatif orang ramai berkenaan menggunakan pembantu rumah untuk menjaga anak, Elly berpendapat tidak perlulah menjatuhkan hukuman membabi buta disebabkan cerita negatif yang didengar. Malah katanya, beliau berfikiran positif dengan keputusannya itu. (rkty/w)


"Saya Tak Ada Masalah Jika Digandingkan Semula Dalam Drama"

Pernah dikaitkan dengan kontroversi pertelingkahan dengan seorang pelakon, Hafidz Roshdi suatu ketika dahulu, Uqasha Senrose memilih untuk bersikap profesional dan kembali bekerjasama dengan bekas heronya itu didalam drama Tundukkan Playboy Itu yang diangkat sebagai duta bagi Kempen Ramadan dan Raya untuk stesen TV3 dan TV9.

“Saya okey apabila diberitahu bahawa kami akan sama-sama terlibat sebagai duta bagi Kempen Ramadan dan juga Raya untuk saluran TV3 dan TV9. Bagi saya, tidak ada lagi isu yang perlu dibangkitkan selepas kontroversi yang pernah melanda malah dirinya juga tidak kisah andai mereka kembali bekerjasama dalam mana-mana drama”

“Walaupun dia tidak meminta maaf, tetapi itu tidak bermakna saya perlu bermasam muka dan mengelak untuk digandingkan dengannya. Saya juga tiada masalah andai kami digandingkan sekali lagi dalam drama, tetapi terpulanglah kepada dia jua,” katanya kepada Kosmo Online berhubung kerjasama yang bakal terjalin diantara mereka.

Terdahulu, perang diantara Uqasha dan Hafidz mula tercetus selepas Uqasha memuat naik status yang seolah-olah memerli tunang Hafidz pada ketika itu dan mendakwa wanita itu cemburu dengan gandingan mereka. Berang dengan status itu, Hafidz kemudian menyelar pula pelakon itu dengan memuat naik status di laman Instagramnya. (rkty/w)


"Maaf Saya Tak Mahu Komen, Ia Bukan Urusan Saya"

Umum mengetahui tentang kemelut rumah tangga pelakon, Fasha Sandha dan bekas suami, Rizal Ashram Ramli atau Jejai baru-baru ini, namun apabila ditanyakan isu ini kepada Nora Danish yang juga merupakan bekas isteri Jejai, beliau lebih senang memilih untuk tidak mencampuri urusan mereka kerana menganggap ia bukanlah urusannya.

“Minta maaf. Saya tidak mahu memberikan sebarang komen berhubung perkara itu kerana saya tidak mempunyai sebarang kaitan dengan masalah itu,” katanya ringkas kepada Berita Harian Online berhubung dakwaan yang mengaitkan beliau antara punca keretakan rumah tangga Fasha Sandha yang telah berakhir pada 20 Januari lalu.

Sebelum ini, terdapat khabar angin mengatakan bahawa Fasha telah membuat laporan polis terhadap bekas suaminya yang dikatakan sering memasuki rumah pelakon itu tanpa kebenarannya. Kemudian Fasha dilihat telah hadir bersama peguamnya ke Balai Polis Ampang pada awal Mei lalu untuk membuat laporan polis akibat diganggu olehnya.

Terdahulu perkahwinan diantara Fasha telah berakhir apabila beliau dan bekas suami, Jejai bercerai pada penghujung bulan Januari lalu. Namun disebalik penceraian yang berlaku itu, ada pihak yang mendakwa bahawa bekas isteri Jejai, Nora Danish terut terpalit didalam penceraian itu dan seterusnya menjadi punca kemelut rumah tangga mereka. (rkty/w)


Hafiz Suip Tak Kisah Jika Isteri Mahu Berkerja Selepas Berkahwin

Pengantin baru, Hafiz Suip mendedahkan bahawa dirinya sangat menggalakkan isterinya, Nureffy Jasreel untuk bekerja selepas berkahwin agar dapat menimba ilmu selain memahami pahit getir mencari rezeki serta mensia-siakan segala ilmu yang dikecapinya sepanjang mengikuti pengajian sehingga berjaya menggenggam segulung ijazah.

“Sebagai suami, saya tidak akan menghalang Effy mengejar cita-citanya. Saya juga pasti, kedua mentua saya tidak mahu anak mereka mensia-siakan ijazah yang dimiliki. Sekiranya dia ingin bekerja, saya akan menyokong 100 peratus keputusannya. Saya juga ingin mendedahkan Effy kepada dunia luar supaya dirinya tahu betapa susahnya mencari rezeki”

“Effy baru sahaja menamatkan pengajian beliau di Asia Pacific University di Bukit Jalil dan saya tidak mahu apa yang dipelajarinya ditinggalkan begitu saja kerana ingin memberi tumpuan kepada rumah tangga,” katanya kepada Berita Harian Online apabila ditanya mengenai perancangan isterinya selepas baru sahaja menamatkan pengajian.

Namun begitu, segala keputusan sama ada untuk bekerja secara separuh masa atau sepenuh masa akan diserahkan kepada isterinya itu untuk membuat keputusan. Tetapi sebagai seorang suami, Hafiz tidak kisah dan tidak menghalang jika isterinya itu ingin mengejar impian beliau untuk menjadi seorang wanita bekerjaya walaupun sudah berkahwin.

Dalam perkembangan lain, Hafiz turut berkongsi perancangan beliau dan pasangan untuk berbulan madu selepas selesai melangsungkan majlis resepsi perkahwinan mereka di sebuah hotel di Subang Jaya, Selangor baru-baru ini. Beliau memilih Gold Cost, Australia sebagai percutian bulan madu mereka kerana tertarik dengan negara itu. (rkty/w)


Nora Danish Hargai Peminat Doakan Kebahagiaan Bersama Nedim

Selebriti terkenal Nora Danish mengucapkan ribuan terima kasih kepada peminat yang tidak putus-putus mendoakan dia untuk berkahwin lagi.

Dia yang ditemui di majlis pelancaran butik Whitehanger kelmarin menganggap perkara tersebut merupakan satu doa buatnya untuk terbuka hati berkahwin kali kedua.

“Pasal kahwin saya anggap ianya satu doa kerana ramai yang bertanya dan sentiasa mendoakan perkara yang baik itu,” katanya semasa berada di majlis pelancaran butik Whitehanger kelmarin.

Sementara itu, Nora memberitahu dia kini sibuk dan seronok menjalankan perniagaan bersama-sama rakannya dan tidak mustahil kelak lakonan akan dijadikan sebagai hobi sahaja suatu hari nanti. (rtky/h)


"Babak Rogol Hanya Untuk Promosi Drama, Tidak Disiarkan Di Televisyen"

Berikutan rakaman video rogol diantara Amar Baharin dan Tiz Zaqyah didalam drama Akadku Yang Terakhir menjadi viral sehingga mencetuskan kemarahan orang ramai yang menganggap ianya menyinggung sensitiviti penonton, Amar meminta agar penonton tidak ambil serius dengan perkaran itu kerana ia hanyalah lakonan semata.

“Pada asalnya, pengarah drama tersebut iaitu Amie Maziah ingin memuat naik rakaman video terbabit hanya sekadar promosi drama di Instagram. Tidak disangka, ia akan dikongsi ramai sehingga menjadi viral. Saya tidak faham apabila babak rogol yang lebih menjurus kepada lakonan dan kami masih lagi lengkap berbaju boleh dianggap lucah”

“Saya pelik mengapa ia dipertikai sedangkan semua tahu itu hanya lakonan semata-mata? Pengarah sengaja memuat naik setiap penggambaran babak bagi mempromosikan karyanya. Saya terkejut mengapa hanya babak itu yang menjadi bualan sedangkan video lain langsung tidak dijadikan isu,” jelasnya kepada Berita Harian Online.

Tambahnya lagi, beliau terkilan dengan reaksi masyarakat yang cenderung menilainya dari sudut negatif sedangkan babak itu tiada langsung mempamerkan aksi ghairah diantara mereka. Malah katanya, babak itu juga hanya dimuat naik untuk promosi dan tidak disiarkan di televisyen kerana sudah dipotong oleh Lembaga Penapisan Filem (LPF).

Bagaimanapun, Amar menafikan sekerasnya dengan dakwaaan yang mengatakan bahawa babak itu sengaja dimuat naik di laman sosial sebagai satu strategi untuk menaikkan lagi jumlah tontonan drama itu. Namun beliau akui sejak kejadian rakaman panas itu tersebar, drama berkenaan mendapat jumlah tontonan yang agak tinggi. (rkty/w)

Bagi yang belum melihatnya, kami kongsikan bersama anda video pendek tersebut.


Hazama & Genervie Kam Rancang Nikah Selepas Hari Raya Aidilfitri

Setelah menjalinkan hubungan sejak tiga tahun lalu, akhirnya penyanyi, Hazama akan menamatkan zaman bujangnya dengan kekasih hati, Genervie Kam selepas sambutan Aidilfitri nanti. Bagaimanapun, mereka sudah sepakat menginginkan sebuah majlis perkahwinan ringkas yang hanya dihadiri keluarga terdekat sahaja.

“Kami mempunyai hasrat untuk berkahwin selepas hari raya nanti namun belum menetapkan tarikh. Lagipun kami menginginkan sebuah majlis ringkas dan sekadar akad nikah saja. Lakukan perkara wajib dan daripada membazir lebih baik wang itu dilaburkan membeli rumah”

“Saya pun sudah mencecah 32 tahun dan rasanya tidak perlu untuk bertunang atau merisik. Di atas nasihat keluarga, kami sepakat untuk mengadakan majlis seringkas mungkin,” katanya kepada Berita Harian Online berhubung perancangan majlis pernikahan mereka.

Pada masa yang sama, mengenangkan kejadian yang pernah dilalui oleh isteri teman rapatnya, Stacy, Hazama mengambil iktibar daripadanya dan enggan perkara yang sama terjadi kepada kekasihnya yang juga merupakan seseorang yang baru belajar mengenai agama Islam apabila berdepan dengan tekanan yang serupa.

Tambah Hazama lagi, kekasihnya atau mesra dipanggil Gen yang juga seorang pemuzik kini dikatakan sudah terbuka untuk mengenali secara mendalam tentang keindahan agama Islam walapun kedua-dua pihak masih belum mengeluarkan sebarang kata putus berhubung fasa seterusnya berikutan perbezaan agama diantara mereka berdua. (rkty/w)


Aliff Syukri Jadi Bahan Kritikan Kerana Makan Durian Di KLIA

Gara-gara memuatnaik gambar makan durian sambil bersila di lapangan terbang KLIA baru-baru ini, jutawan komsetik Aliff Syukri telah dikritik malah turut dilabel sebagai oleh warga laman sosial sebagai seorang yang sentiasa mencari perhatian.

Malah apa yang turut menjadi bahan kritikan apabila Aliff Syukri tersalah menyatakan kedudukan geografi lokasi yang bakal ditujuinya di dalam kenyataannya itu. Bagaimanapun ada juga yang menyebelahi Aliff.

Tidak kurang juga ada yang menyatakan tindakannya itu sekadar mahu acah-acah orang kampung. Apa pun, Aliff tidak mudah melatah di Facebook dan tenang menjawab kritikan di Facebook. Sebelum ini, dia pernah mengeluarkan kenyataan bahawa mempunyai masalah untuk mengeja dan menulis ketika waktu kecil. (rtky/s)


Amyra Rosli & Amar Baharin Bakal Kahwin November Ini?

Selepas beberapa kali pasangan Amyra Rosli dan Amar Baharin menafikan dakwaan yang mengatakan mereka sudah bertunang, kali ini menerusi ruangan Cik Pang di Metro Ahad, sekali lagi persoalan yang sama timbul apabila sekeping gambar chef selebriti terkenal bersama ibu Amyra dimuat naik berserta kepsyen yang cukup misteri.

“Baru-baru ini tengah layan Facebook, Cik Pang terperasan satu entri foto dimuat naik chef selebriti Datuk Raja Rosly Raja Mazlan atau Pak Engku. Dalam entri itu, dia semacam bagi klu satu projek rahsia bersama ibu Amyra. Ramai tahu Pak Engku sering menjadi pilihan golongan VIP dan selebriti untuk majlis perkahwinan mereka.

“Kali ini ada projek rahsia bersama ibu Amyra dan dalam gambar itu seperti mereka membuat persiapan memilih lokasi untuk majlis perkahwinan. Kalau bersama empunya Kuzie Catering, tapi siapa yang akan berkahwin? Apabila ditanya dengan Pak Engku, awal-awal lagi minta maaf tidak boleh buka mulut kerana menjaga amanah orang.

“Tapi dari sumber yang Cik Pang cukup yakin mengatakan satu majlis perkahwinan bakal berlangsung November ini. Apabila ditanya lebih lanjut, katanya biar empunya diri yang akan memaklumkannya dalam satu sidang media yang dijangka akan diadakan Julai nanti,” tulis Cik Pang di ruangan Harian Metro itu.

Walau apapun, didalam hal sebegini lebih baik empunya badan sendiri yang menjawab sejauh mana kebenaran cerita ini. Pastinya ramai yang tidak sabar menantikan pasangan sepadan ini mendirikan rumah tangga, jika benar berita ini diharap semoga segala perancangan yang dirangcang akan dipermudahkan olehNya. (rkty/w)


Siti Nurhaliza Dikritik Menyanyi Di Smule, Anggap Menjatuhkan Kredibiliti

Nama Datuk Siti Nurhaliza bukanlah sesuatu yang asing lagi didalam bidang seni, dalam ramai yang memuji ada juga yang tidak senang dengannya. Terbaru Siti telah mencetuskan perdebatan dikalangan peminatnya apabila beliau menggunakan aplikasi nyanyian, Smule yang dianggap menjatuhkan kredibilitinya sebagai penyanyi terkenal.

“Ramai yang bertanya, mengapa saya mencuba aplikasi Smule? Saya tahu aplikasi itu menjadi tempat untuk mereka yang menggemari nyanyian merakamkan video seolah-olah sedang berduet dengan penyanyi yang diminati. Salahkah saya jika mempunyai minat sama seperti orang lain.

“Saya juga sama seperti mereka, cuma mungkin yang membezakan kami apabila kerjaya saya sebagai penyanyi menjadikan saya dikenali ramai. Namun, saya juga mempunyai minat dan keinginan untuk mencuba aplikasi terbaru, apatah lagi jika ianya membabitkan kerjaya nyayian.

“Secara tak langsung, aplikasi ini buat saya dekat kepada peminat. Mereka yang tak berkesempatan bertemu saya secara peribadi, dapat melunaskan impian mereka menerusi Smule. Saya melihatnya dari sudut positif,” katanya kepada Berita Harian Plus berhubung dakwaan itu.

Pada masa yang sama, bentuk badan Siti yang semakin berisi turut menjadi bualan ramai apabila ada yang menganggap mungkinkah penyanyi itu sedang hamil, namun Siti menafikannya. Jelasnya, dakwaan itu mungkin dibuat kerana sikapnya yang suka menarik baju dibahagian perut kerana ingin melindingi bahagian yang berisi. (rkty/w)


Awal Ashaari & Scha al-Yahya Berpuasa Di Mekah Bersama Keluarga

Selepas sekian lama menyimpan niat untuk menunaikan ibadah umrah di Tanah Suci Mekah, pasangan suami isteri, Awal Ashaari dan Scha al-Yahya meluahkan rasa syukur kerana akhirnya impian mereka berdua tercapai walaupun dulu pernah merancang untuk ke sana namun terpaksa ditangguhkan kerana komitmen kerja.

“Jadual kerja yang padat menjadi antara faktor yang membuatkan impian kami untuk menunaikan umrah tertangguh. Alhamdulillah, tahun ini semuanya berjalan dengan lancar dan segala perancangan kami seperti dipermudahkan. Jadi, tiada alasan lagi untuk kami menangguhkannya”

“Kami bakal menunaikan umrah bersama anak, Lara Alana dan ahli keluarga yang lain bermula 12 hingga 22 Jun ini. Kebetulan ada slot kosong untuk kami sekeluarga merasai nikmat berpuasa di Tanah Suci. Bertuah rasanya dapat peluang itu,” katanya kepada Berita Harian Online.

Pada masa yang sama, Awal akui bahawa keputusan membawa Lara bersama dilakukan pada saat-saat akhir kerana bimbang dengan usianya yang masih kecil untuk berjalan jauh. Namun kerana tidak sampai hati berjauhan lama dengannya, mereka membawanya juga bersama-sama penjaga Lara bagi memudahkan urusan umrah.

Terdahulu, Awal dan Scha turut tidak ketinggalan berkoloborasi bersama gedung pakaian terkenal, Jakel sempena sambutan Aidilfitri nanti. Jenama yang dipanggil Schawalara itu menampilkan rekaan sedondon untuk digayakan bersama keluarga yang akan berada di pasaran tidak lama lagi dengan harga yang mampu milik. (rkty/w)


Gambar Di Sekitar Resepsi Kedua Perkahwinan Hafiz Suip & Nureffy

Selepas selamat melangsungkan respsi pertama mereka pada awal Mei lalu di Sarawak, kini pasangan suami isteri, Hafiz Suip dan Nureffy sekali lagi melangsungkan resepsi kedua perkahwinan mereka semalam yang bertempat di Hotel Dorsett Grand Subang.

Majlis kelihatan begitu indah sekali dengan kehadiran pengantin lelaki yang segak memakai sut hitam bersama pasangan yang sememangnya anggun disebalik gaun berwarna merah. Tidak lupa juga dengan dekorasi majlis yang begitu ringkas menambahkan lagi seri disepanjang majlis.

Tidak lengkap jika sesebuah majlis itu jika tidak dihadiri tetamu-tetamu serta teman rapat pasangan. Ramai sekali selebriti turut hadir memeriahkan lagi majlis resepsi ini seperti Dato’ M Nasir dan isteri, Jaclyn Victor, Kila Fairy, Ella, Hazama, Nabila Huda dan ramai lagi.

Tahniah sekali lagi diucapkan kepada pasangan ini dan semoga perkahwinan ini akan kekal selamanya. Dengan ini, kami kongsikan beberapa keping gambar sepanjang majlis resepsi perkahwinan Hafiz Suip dan pasangan, Nureffy. Enjoice! (rkty/w)


Stacy AF Tak Sabar Sambut Ramadan Pertama Bersama Suami

Tidak lama lagi semua umat Islam bakal menyambut kedatangan bulan Ramadhan, pastinya suasana bulan puasa kelihatan sama bagi orang lain. Tetapi bagi Stacy AF, kali pertama menyambut kedatangan bulan Ramadhan terasa begitu teruja sejak beliau bergelar Muslim.

BACA: Gambar Sekitar Bulan Madu Akim Ahmad & Stacy AF Di Dubai

“Berbeza sebelum mendalami Islam, kalau boleh saya nak tunggu hari raya saja sebab kawan-kawan saya sememangnya ramai beragama Islam. Tapi sekarang situasinya berbeza di mana rasa teruja untuk sambut Ramadan itu datang sendirinya dan suami saya terus memberi semangat untuk saya sempurnakan puasa, Insya-Allah”

“Tidak susah nak jaga Akim sebab dia tidak terlalu cerewet soal makan. Bulan Ramadan nanti saya tetap akan masakkan menu kegemarannya seperti masak asam pedas, masak lemak ayam dan masak asam rebus nanas. Kalau tidak punyai masa, barulah kami akan ke bazar Ramadan,” katanya kepada m Star Online.

Pada masa yang sama, Stacy turut berkongsi pengalamannya sebelum ini apabila beliau cuba untuk berpuasa pada tahun lalu sehingga mengalami demam dan sakit kepala akibat terlalu lemah dan kekurangan air. Namun baginya, ia merupakan satu pengalaman berharga buat beliau kerana dapat merasai nikmat berpuasa. (rkty/w)


"Amy Search Tak Ikhlas Ziarah Saya, Hanya Mahu Perhatian Media"

Nampaknya pertelingkahan diantara ahli kumpulan rock, Search masih berterusan apabila kini pemain drum kumpulan itu, Yazit mendakwa bahawa kedatangan Amy ke hospital ketika beliau sakit bukanlah dilakukan dengan ikhlas tetapi hanya mahukan perhatian dari pihak media sahaja.

“Nampak atau tidak muslihat dia? Saya tidak sedarkan diri. Dia ambil tangan saya, bersalam, muka dia senyum tengok kamera. Apa maknanya itu? Dia hendak tunjuk pada media dia bagus. Sebagai kawan, dia tidak perlu buat begitu. Sepatutnya beliau duduk sebelah bacakan saya Yaasin, kan lebih afdal tetapi hendak glamor juga”

“Dia datang sendiri atau isteri saya yang hubungi beliau? Isteri saya hubungi minta datang tengok. Lepas itu tiba-tiba dia buat cerita lain. Dia kena paksa datang dengan isteri saya, bukan ikhlas,” katanya kepada Projek MMO ketika ditemui sewaktu menjalani rawatan hemodialisis di Setapak.

Sebelum ini, Amy didalam sidang media yang dilakukan pernah menyatakan bahawa pihaknya tidak pernah mengabaikan Yazit ketika beliau berada di hospital, seterusnya menafikan dakwaan itu. Malah Amy juga mendedahkan kepada media bahawa beliau mempunyai gambar bersama Yazit ketika beliau melawatnya di hospital. (rkty/w)


Awal Ashaari Nafi Guna Anak Raih Untung

Semalam telah berlangsung dengan meriahnya satu lagi majlis pelancaran koleksi pakaian raya oleh pasangan suami isteri Awal Ashaari dan Scha al-Yahya. Namun disebalik kemeriahan itu, ada pihak mendakwa Awal mempergunakan anaknya, Lara Alana untuk meraih keuntungan, bagaimanapun beliau menafikannya.

“Rasanya istilah menjual anak agak kasar kerana sebagai ibu-bapa kami sentiasa memastikan tawaran yang datang ditapis terlebih dahulu. Bagi saya tawaran yang datang adalah rezeki beliau dan kebanyakannya tawaran tersebut pula turut melibatkan kami sebagai sebuah keluarga”

“Saya secara dasarnya tidak pernah merancang rezeki anak saya dan Alhamdulillah semua pendapatan saya masukkan ke dalam akaunnya untuk kegunaan masa depan dia,” katanya kepada m Star Online berhubung dakwaan yang dikaitkan apabila Lara menjadi duta produk.

Tambah Awal lagi, sebagai ibu bapa, beliau sememangnya ingin melihat anak perempuannya itu membesar seperti kanak-kanak biasa, jadi oleh disebabkan itu beliau merancang apabila Lara memulakan pra-persekolahan dalam masa dua tahun lagi beliau mahu Lara menjalani kehidupan normal seperti kanak-kanak lain. (rkty/w)


Bag Tangan Ayda Jebat Diragut Oleh Dua Lelaki Tak Dikenali

Malang tidak berbau apabila semalam penyanyi Pencuri Hati, Ayda Jebat telah diragut oleh dua orang lelaki yang tidak dikenali ketika beliau sedang berada disebuah kafe yang terletak di Wangsa Melawati. Kejadian malang itu berlaku kira-kira jam 12 tengah malam semalam, dimana Ayda baru sahaja sampai ke kafe berkenaan.

“Saya baru sahaja duduk dan mahu memesan minuman. Selepas saya membuka beg dan mengambil telefon bimbit, tiba-tiba datang dua orang lelaki ke meja saya dan melarikan beg tangan saya. Dalam beg tersebut terdapat wang tunai, kunci kereta, dompet dan benda-benda penting seperti kad pengenalan, lesen memandu dan kad bank”

“Malangnya, tiada kamera litar tertutup di kawasan kafe tersebut untuk mengenalpasti dua individu yang tidak bertanggungjawab itu dan selepas itu saya terus segera membuat laporan polis. Atas nasihat pihak polis, saya tidak boleh mendedahkan kos kerugian yang saya alami. Tetapi apa yang saya tahu, perkara ini sedang aktif berleluasa”

“Ini kerana malam tadi sahaja, terdapat lebih tiga kes ragut yang berlaku di kawasan yang sama. Namun begitu, saya tak rasa trauma, tapi saya berasa terkejut kerana saya diragut ditempat terbuka seperti di sebuah kafe dan tempat itu kelihatan selamat kerana pada ketika itu masih ramai orang lagi di sana,” katanya kepada Astro Gempak.

Dalam pada itu, Ayda yang telah membuat laporan di Balai Polis Taman Melawati turut menasihati kaum wanita diluar sana supaya lebih berhati-hati serta peka dengan keadaan sekeliling agar kejadian yang tidak diingini seperti ini belaku. Malah katanya, keadaan mungkin nampak selamat tetapi jenayah boleh berlaku dimana-mana sahaja. (rkty/w)


Glam Raya Zawara 2016 Kembali Lagi!

Terkenal dengan fesyen muslimah No.1 negara, ZAWARA hari ini telah pun mengeluarkan rekaan koleksi muslimah pada hari raya yang bakal menjelma dengan tema Glam Raya ZAWARA 2016.

Selain itu, para muslimah di luar sana juga tidak perlu risau sekiranya tidak mempunyai masa terluang untuk ke butik ZAWARA kerana anda boleh mendapatkan pelbagai pilihan busana menarik oleh Zawara dengan pembelian melalui atas talian (online).

Bagi muslimah yang tidak mempunyai masa yang terluang untuk membeli-belah di butik ZAWARA seluruh Malaysia ini, anda boleh membelinya secara online di laman web Zawara sendiri dan tunggu sampai depan rumah. Mudah, bukan?

Haaa, jangan lupa juga anda boleh singgah ke www.zawara.com untuk melihat koleksi terkini atau ke Facebook serta laman Instagram ZAWARA atau boleh menghubungi mereka di 03-78870707.


Yana Samsudin Serah Soal Nama Anak Pada Suami

Dua minggu saja lagi, usia kandungan Yana Samsudin akan masuk usia 8 bulan dan pelakon ini dijangka akan bersalin pada 26 Julai ini. Sementara itu, Yana menjelaskan nama anak mereka nanti akan diuruskan oleh suaminya.

“Dua minggu lagi usia kandungan akan masuk lapan bulan dan jika mengikut kiraan, saya dijangka bersalin pada 26 Julai depan. Maknanya, selepas dua minggu raya. Jantina anak pula saya dan suami sendiri pun tak pasti lagi, sebabnya bila kami pergi buat pemeriksaan susulan, setiap kali itulah bayi ini meniarap”

“Jadi kami tak dapatlah nak melihat jantinanya sama ada lelaki ataupun perempuan. Tentang nama anak saya akan serahkan kepada suami untuk memikirkannya yang penting tidak panjang dan pelik,” katanya dipetika daripada portak Media Hiburan.

Selain itu, suami Yana, Fadzil Zahari menjelaskan bahaawa dia berasa sedikit cemas dan berbaur dengan teruja untuk bergelar bapa. Apa pun, semoga pasangan ini selamat menyambut cahaya mata baru dan pastinya peminat tidak sabar-sabar menantikannya. (rtky/s)


Zamani Slam Berhasrat Tunai Umrah Hujung Tahun Ini

Selepas melalui pelbagai pengalaman hitam didalam hidup serta kerjayanya, Zamani Slam kini berhasrat untuk menunaikan ibadah Umrah pula pada hujung tahun ini. Beliau juga pada masa yang sama berasa gembira kerana dirinya diterima baik oleh peminat dan masyarakat selepas didapati bersalah atas kesalahan dadah tahun lalu.

“Saya pun sudah berusia 45 tahun, masih belum dapat ke Makkah sama ada untuk mengerjakan umrah atau ibadah haji. Sekiranya diizinkan Allah SWT, saya bercadang untuk mengerjakan umrah hujung tahun ini. Diharapkan semua pihak mendoakan agar ia menjadi kenyataan”

“Saya nak menghargai mereka yang banyak bersusah-payah untuk saya. Sekiranya ada rezeki lebih, saya juga berhajat ingin buat upah umrah untuk arwah ibu dan bapa saya,” katanya kepada Harian Metro berhubung hasratnya yang ingin menunaikan ibadah Umrah bersama keluarga.

Sebelum ini, Zamani pernah menyatakan keinginannya untuk mendirikan rumah tangga sama seperti orang lain selepas sudah lama hidup bersendirian. Pada masa yang sama, beliau turut menepis dakwaan mengatakan dirinya terlalu memilih dalam mencari pasangan hidup, sedangkan urusan jodoh adalah di tangan Tuhan. (rkty/w)


Baju Raya Che Ta Dikritik, Harga Ratusan Ringgit Tapi Kualiti Rendah

Walaupun Ramadhan masih belum tiba, ramai sudah membuat persiapan sempena Aidilfitri. Pada ketika ini juga ramai selebriti berlumba untuk mengeluarkan koleksi raya mereka tersendiri. Bagaimanapun, baju keluaran Rozita Che Wan dikritik ramai kerana kualitinya yang dikatakan seperti indah khabar dari rupa.

Ramai mengetahui Che Ta telah bekerjasama dengan sebuah pasaraya terkemuka dengan mengeluarkan rekaan koleksi baju raya beliau yang dijual dengan harga RM299. Namun begitu, nampaknya ramai pembeli kecewa dengan material dan fizikal baju tersebut yang dikatakan tidak secantik seperti didalam iklan.

Selain itu, ramai yang turut mempersoalkan harga yang diletakkan untuk baju tersebut yang seolah-olah tidak berbaloi dengan kualiti baju-baju itu. Ada juga yang membandingkan kualiti baju yang dijual dipasaran biasa lebih baik daripada rekaan yang membawa nama Che Ta yang sememangnya gah dalam industri seni.

Bagaimanapun, tidak kurang juga ada pihak yang tidak bersetuju dengan kritikan yang dilemparkan kepada Che Ta kerana menganggap mereka yang mengkritik itu terlalu obses ingin menjadi pelakon cantik itu. Bagi mereka, setiap orang mempunyai gaya tersendiri apabila memakai sesuatu pakaian dan jangan hanya tahu mengkritik sahaja. (rkty/w)


Nafi Suntik Botox, Aznil Belanja RM4,000 Sebulan Untuk Cantik

Selalu juga melihat pengacara serba boleh Aznil Nawawi yang seringkali kelihatan muda ketika muncul di kaca televisyen. Mendedahkan dirinya tidak menggunakan botox, Aznil rupanya-rupanya mempunyai cara tersendiri untuk mengekalkan keremajaan wajah.

“Orang kata saya pakai botoks pada wajah, tapi cuba tengok betul-betul wajah saya ada kedutan dan mempunyai reaksi. Jika saya guna botoks, muka akan jadi tegang dan tidak boleh memberi reaksi sedih atau gembira”

“Saya akui membuat beberapa rawatan wajah seperti dermatologi, oksigen dan mengambil vitamin yang boleh dikira berjumlah RM4,000 sebulan,” jelasnya kepada mStar Online.

Terjawab juga bagaimana Aznil mampu menjaga kecantikan wajah. Boleh tahan juga perbelanjaan bulanan yang dikeluarkan oleh Aznil ya. Kini Aznil juga keluar dengan produk sendiri yang sesuai digunakan untuk lelaki mahupun wanita. (rtky/s)


Siti Nordiana Tahu Jaga Batasan, Elak Adegan Bersentuhan

Kami yakin dan percaya ramai yang terbuai dengan lakonan Siti Nordiana yang mesra dngan panggilan Nana ini bersama dengan Alif Satar dalam drama Dia Semanis Honey. Menyedari status Alif Satar, Nana menyatakan bahawa setiap lakonan yang dilakukan hanyalah di atas dasar kerja selain mengelak untuk bersentuhan.

“Alhamdulillah gandingan saya dan Alif menjadi. Saya tak sangka akan diterima disebabkan saya pun gemuruh dengan respon peminat. Ini berikutan saya dengan Alif kali pertama bekerjasama, malah, jarak usia kami juga agak jauh juga”

“Namun, lama-kelamaan saya rasa ada keserasian kerana dibantu oleh Alif dan pengarah. Apapun semua itu atas dasar kerja dan saya cuba sedaya-upaya untuk menjaga batas-batas antara kami berdua”

“Kebanyakkan babak romantik saya mohon agar tidak ada adegan bersentuhan. Ini kerana saya juga pernah menjadi isteri, jadi saya faham bagaimana perasaan seorang isteri,” jelas Nana kepada Media Hiburan.

Selain kejayaan drama tersebut, Nana juga dalam masa yang sama turut mendapat tawaran untuk berlakon drama lain. Apa pun, semoga Nana sentiasa maju dalam kerjaya. Tuah manusia, siapa yang tahu, bukan? (rtky/s)


Rezeki Melimpah Lepas Berkahwin, Nas-T Terima Tawaran Berlakon Dengan Isteri

Nas-T yang pada mulanya hanya mendengar cerita daripada rakan-rakan yang telah berkahwin, kini melalui sendiri pengalaman rezeki melimpah. Apa yang pasti, dia sangat bersyukur dengan perkara berkenaan.

“Dulu asyik dengar kawan-kawan cakap, lepas kahwin insya-Allah rezeki bertambah. Akhirnya saya sendiri alami perkara itu. Bersyukur sangat atas limpahan rezeki-Nya ini. Sebelum pelantikan ini, ada syarikat pengeluar susu kambing menawarkan kepada kami sekeluarga sebagai model untuk mempromosikan produknya untuk sebuah iklan komersial”

“Selain itu, terdapat juga tawaran lain yang memerlukan kerjasama kami bertiga untuk menjayakannya. Malah Atitah pun dilamar produksi drama untuk berlakon, tetapi disebabkan kekok berada di depan kamera, dia menolaknya”

“Bagaimanapun, Atitah ada beritahu, jika tawaran itu memberikan watak sebagai suami isteri kepada kami berdua, dia berminat untuk mencuba kerana kehadiran saya di sisi mungkin mampu menghilangkan rasa gugupnya,” jelas Nas-T kepada Utusan Online.

Sementara itu, Nas-T dalam masa yang sama turut mengakui merasa rindu untuk kembali berlakon dan kini dia dalam masa yang sama turut giat membina badan selain turut memasuki acara bina badan. (rtky/s)


Hers By Bintwahab Buat Kejutan Bagi Koleksi Raya Percuma!

Untung betul orang Johor sebab boleh dapatkan hadiah percuma, tapi hanya 100 orang pertama saja butik Hers By BintWahab akan bagi. Siapa cepat dia dapat! Kenapa butik bagi percuma? Sebabnya kini Hers By BintWahab sedang adakan sambutan ulangtahun kedua butik tersebut.

Siapa yang nak dapatkan hadiah percuma dan juga jubah serta dress kenalah datang seawal butik dibuka, silap-silap nanti kena beratur pulak,kan? Bila dan di mana? Jom baca maklumat lanjut di bawah:

Tarikh: 28 Mei 2016
Masa: 10.30 pagi hingga 5.30 petang
Tempat: Hers By Bint Wahab, No.7, Jalan Padi Emas 1/5, Uda Business Centre, Johor Bahru

Sebab apa Hers By BintWahab mampu bertahan sehingga 2 tahun? Mestilah sebab harga yang mampu milik serta servis yang baik kepada pelanggan malah jubah mereka juga pernah muncul di televisyen, hebat betul!

Cuba bayangkan, anda boleh dapatkan jubah dan juga dress serendah RM99 dan barangan kanak-kanak bermula dari RM10. Sambil berbelanja, boleh berjimat lagi tau.

Ini jika masuk butik, mahu lambat nak keluar semula sebab rambang mata tengok pilihan jubah dan juga pelbagai lagi busana yang ada di sini. Baik buat persiapan Aidilfitri awal-awal, nanti tidaklah berebut di hujung Ramadan mencari baju,kan? Tips dari kami – nak cari busana untuk bridesmaid pun boleh di sini!

Jika anda masih tidak puas tengok pilihan yang ada, jom kita tengok banyak lagi pilihan gambar yang ada di bawah, pasti terpikat dengan rekaan yang menarik dan terkini.

Eh, jangan lupa tau untuk ikuti mereka di Instagram dan juga Facebook, Hers Boutique atau hubungi mereka di 07-244 6369.


"Saya Masih Solo, Zizan Razak Bukan Kekasih Saya"

Baru-baru ini ada dakwaan mengatakan Mira Filzah dan Zizan Razak kini sedang menjalinkan hubungan rapat dan berkemungkinan sedang dilamun cinta. Namun begitu, Mira Filzah tampil menafikan dakwaan itu dan mengatakan beliau masih sendirian dan tidak menjalinkan hubungan cinta dengan mana-mana lelaki buat masa ini.

Memetik laporan Utusan Online, pada masa yang sama, Mira menjelaskan bahawa hubungan yang terjalin diantara beliau dan Zizan hanya sebagai teman rapat sahaja dan tidak lebih daripada itu. Malah jelasnya lagi, beliau dan Zizan berada didalam industri yang sama jadi hubungan itu terjalin hanya sebagai teman sesama industri.

Desas-desus mengenai gosip cinta diantara mereka mula tercetus apabila mereka dikatakan dilihat berdua menemani Mira membuat laporan polis selepas terlibat dalam satu kemalangan kecil baru-baru ini. Hubungan mereka juga mula mendapat perhatian ramai sejurus selepas kejadian itu sehingga menimbulkan pelbagai spekulasi.

Sebelum ini, Mira pernah menyatakan bahawa kerjayanya sebagai insan seni membuatkan beliau sendiri tidak mempunyai masa untuk mencari kekasih hati kerana jadual kerjaya yang padat sehari-harian. Malah beliau juga menafikan sekeras-kerasnya jika terdapat sebarang gosip cinta yang dikaitkan dengannya. (rkty/w)


Fasha Sandha Berselfie Untuk Promosi Produk

Kekerapan Fasha Sandha berselfie di Instagram kebelakangan ini ternyata membuatkan peminat dan juga warga laman sosial tertanya tanya. Namun bagi Fasha, apa yang dilakukannya itu bukanlah dengan niat untuk menggoda.

“Saya bukannya berselfie kosong. Kekerapan saya berselfie adalah kerana saya ada produk. Saya juga menjadi duta kepada beberapa jenama. Sebagai duta produk adalah menjadi tugas saya untu mempromosikannya”

“Malah dalam perjanjian, ada dinyatakan saya perlu selalu berselfie. Dalam erti kata lain, komitmen saya adalah bergambar dan muat naik ke laman sosial saya. Jika diikutkan , sebelum ni saya juga ada berselfie tetapi lebih kepada promosi bagi acara yang saya hadiri atau sesi fotografi,” jelasnya kepada BH Plus.

Tambah Fasha lagi, setelah dirinya kini solo, kehidupannya bertambah baik malah turut dihujani rezeki tidak henti henti malah jadualnya turut penuh sehingga penghujung tahun ini.


Shukri Yahaya Tidak Sabar Mahu Timang Bayi Perempuan

Kalau sebelum ini Shukri Yahaya mungkin gembira dengan berita kehamilan isterinya, Tya Adnan tetapi sekarang beliau mungkin bertambah teruja apabila sudah mengetahui jantina bayi pertama mereka. Selepas pemeriksaan dijalankan, Shukri mendedahkan bahawa mereka berdua bakal menimang seorang cahaya mata perempuan tidak lama lagi.

“Ini satu lagi khabar gembira buat kami sekeluarga. Selepas membuat pemeriksaan, doktor telah mengesahkan bahawa jantina anak kami adalah perempuan. Saya sentiasa berdoa semoga isteri dan anak yang bakal lahir ini akan sentiasa dalam keadaan yang sihat. Sebagai bakal ibu bapa baru, ia memberikan satu lagi cabaran buat saya dan isteri”

“Selepas berkahwin, tanggungjawab saya bertambah lagi. Selain sudah menyediakan beberapa keperluan utama anak, saya tidak ketinggalan membuat pilihan hospital untuk isteri bersalin. Dari segi kelengkapan barang anak, saya tidak mahu terlalu berlebihan sehingga wujudnya pembaziran,” katanya kepada portal My Artis berhubung perkara itu.

Dalam pada masa yang sama, pasangan Shukri dan Tya Adnan yang berkahwin pada pertengahan November lalu nampaknya sudah tidak sabar menantikan anak perempuan pertama mereka apabila kini mereka juga sedang sibuk mencari nama yang sesuai untuk bayi comel mereka. Malah dikhabarkan bayi tersebut dijadualkan lahir pada hujung bulan Ogos nanti.

Walau apapun, tahniah sekali lagi diucapkan kepada pasangan romantis ini. Semoga segala urusan dipermudahkan dan segala perancangan serta persiapan untuk menyambut kelahiran baru nanti berjalan dengan lancar. Dan diharapkan juga kedatangan bayi pertama ini akan melengkapkan lagi kehidupan serta menambahkan keceriaan rumah tangga mereka. (rkty/w)


"Selagi Diberi Rezeki Anak, Kami Terima Sahajalah"

Bakal menimang cahaya mata kedua dalam hidupnya, Fizz Fairuz meluahkan rasa bersyukur apabila isterinya, Almy Nadia telah hamil anak kedua yang kini berusia lima bulan. Malah bagi Fizz, dirinya tidak kisah jika jika isterinya mengalami kenaikan berat badan kerana hamil.

“Jika sebelum ini dia bimbang dengan kenaikan berat badannya, tetapi bagi saya, ia tidak menjadi masalah besar. Saya katakan padanya, selagi dikurniakan rezeki anak, terima sahajalah, bila sudah cukup kuota, baru berhenti dan jaga badan,” katanya kepada Sinar Harian Online mengenai isterinya yang hamil lagi selepas melahirkan anak pertama tahun lalu.

Tambahnya lagi, walaupun ada pertambahan ahli keluarga, beliau akui bahawa pada ketika ini mereka lebih selesa menjaga urusan penjagaan anak-anak sendiri, malah mereka juga tidak mempunyai pembantu rumah untuk menjaga segala keperluan anak-anak. Namun begitu, kesibukan menjaga anak-anak sesekali tidak menjejaskan perjalanan kerjaya mereka.

Selain dari itu, Fizz juga turut tidak ketinggalan berasa bertuah kerana kesudian Almy untuk meluangkan masa serta menumpukan perhatiannya kepada urusan rumah tangga lebih kepada kerjaya seni sendiri. Keadaan itu jelas menyenangkan urusan apabila mereka tidak lagi perlu memikirkan soal keselamatan apabila anak dijaga orang lain. (rkty/w)


Jue Aziz Akui Tertekan Kerana Keguguran, Redha Ujian Allah

Hanya mengetahui dirinya keguguran setelah diberitahu oleh tukang urut, pelakon jelita Jue Aziz mengakui bahawa dia merasa sedih dengan perkara tersebut apatah lagi apabila dia sangat mengharapkan kehadiran cahaya mata di dalam keluarganya itu.

“Saya keguguran tiga bulan lalu dan perkara itu disedari oleh orang yang mengurut saya kerana dia bertanya sama ada saya pernah keguguran atau tidak. Saya akui ada berlaku pendarahan dan saya sangkakan ia hanya ketulan darah haid sahaja dan tidak pun ke klinik namun ia adalah keguguran awal kandungannya”

“Sudah tentu saya rasa sangat sedih bila dapat tahu saya sudah keguguran tapi nak buat macam mana terpaksa reda kerana ia adalah ujian daripada Allah. Saya akan terus berusaha untuk itu dan saya harap dapat mengandung sekali lagi dalam masa terdekat,” jelasnya kepada mStar Online.

Tidak mahu perkara yang sama berulang kembali, Jue menjelaskan bahawa dia akan mengelakkan dirinya daripada tekanan dan juga terlalu aktif. Jue dan suaminya yang juga merupakan pemuzik Indonesia, Bayu Pramana Putra Achmal telah bernikah pada Mac 2014 dan kini mengambil seorang anak angkat, Dawrish Naufal yang berusia 4 tahun. (rtky/s)


Awie Dan Kumpulan Wings Mahu Bantu Yazit

Jika baru-baru ini Awie ada menyatakan pendapatnya mengenai sengketa antara Yazit dan Amy Search, kini melalui Harian Metro, Awie turut menyatakan bahawa dia dan kumpulan Wings berhasrat untuk memberi bantuan kepada Yazit.

“Sebagai rakan yang sudah lama mengenali Yazit, kami terpanggil untuk membantunya. Apatah lagi, sekarang timbul konflik membabitkan dia dengan anggota Search. Bukan saja Wings, ada beberapa pelawak dan pelakon lain juga akan turut serta dalam program amal ini nanti”

“Mereka juga meluahkan rasa simpati dengan keadaan Yazit sekarang. Idea ini sudah lama difikirkan cuma masih belum dapat direalisasikan. Bukan apa, kami perlu memikirkan mekanisma dan idea terbaik bagi menjayakannya,” kata Awie.

Tambahnya, perancangan perlu dilakukan terlebih dahulu bagi mengelakkan program yang dianjurkan tersebut dinilai sebagai syok sendiri pula selain untuk menjayakan perkara tersebut, ia membabitkan banyak pihak. (rtky/s)


Dato' Aliff Syukri Kongsi Pengalaman Sebelum Bergelar Jutawan

Melalui detik sukar sebelum bergelar jutawan, Dato’ Aliff Syukri berkongsi kepada portal Astrogempak bahawa dia pernah mengalami gangguan pembelajaran yang menyukarkannya untuk membaca dan menulis malah dirinya juga pernah bankrap selama enam kali.

“Tidak ramai yang tahu sisi hidup saya yang tidak tahu berbahasa Inggeris dan disahkan disleksia. Disleksia bukannya satu penyakit, tetapi merupakan salah satu gangguan dalam pembelajaran dan mempunyai masalah untuk membaca dan menulis,” katanya.

Selain itu, sebelum bergelar jutawan dia juga pernah disamun ketika mempromosikan produk dari rumah ke rumah. Ditambah lagi dengan enam kali pengalaman bankrap, Aliff berkongsikan pengalamannya itu di dalam bukunya.

“Bukan mudah untuk saya bertapak dalam dunia perniagaan selepas melalui pengalaman enam kali bankrap serta disamun ketika mempromosikan produk rumah ke rumah. Tujuh tahun saya membina empayar perniagaan untuk bergelar jutawan bukan sesuatu yang mudah, pelbagai pengalaman dilalui yang orang ramai tidak tahu”

“Disebabkan itu, saya terfikir untuk menerbitkan buku yang dianggap ‘diari’ ini sebagai tatapan dan sumber inspirasi kepada orang ramai terutama mereka yang bercita-cita mahu bergelar usahawan,” jelasnya. (rtky/s)


Terkilan Teguran Awie, Amy Search Yakin Awie Hanya Dengar Cerita Sebelah Pihak

Nampaknya isu berkaitan Yazit daripada kumpulan Search turut mendapat reaksi daripada penyanyi rock Awie. Tapi apa yang tidak sedapnya ialah bila luahan dan juga teguran Awie dalam masa yang sama membuatkan Amy Search terkilan atau bak kata Amy sendiri, teguran itu melukakan hatinya.

“Kalau saya dalam kumpulan itu, saya akan korbankan sedikit masa untuk menolong. Ini saham akhirat kita. Fikir dekat situ saja. Tidak guna kita cerita pasal tahfiz dan jubah tetapi soal akhirat dibuat main macam ini,” kata Awie kepada Malay Mail Online mengenai perkara tersebut.

Tidak menyalahkan Awie sepenuhnya, Amy menjelaskan kepada Astro Awani bahawa dia percaya bahawa Awie hanya mendengar cerita dari sebelah pihak saja namun tetap menyatakan perasaannya yang terluka dengan kenyataan tersebut.

“Saya kecewalah dan pada saya ia amat melukakan hati saya. Sampai hati dia cakap saya macam itu, sampaikan ibadah saya dipijak-pijak. Tapi saya tidak salahkan dia (Awie) kerana dia mungkin dengar dari sebelah pihak sahaja,” jelasnya.

Sebelum ini, Amy pernah meluahkan perasaannya terhadap Yazit selain menyatakan bahawa dia sendiri tidak disukai Yazit sejak awal penubuhan kumpulan itu. Semoga kesudahan kisah ini nanti, Yazit akan kembali sembuh dan hubungan Amy dan Awie elok elok sahaja hendaknya. (rtky/s)


Janna Nick Tak Hipokrit, Mahu Jadi Diri Sendiri

Pelakon yang semakin meningkat naik, Janna Nick menjelaskan bahawa dia tidak menghiraukan sebarang kata-kata negatif yang dilemparkan oleh netizen terhadap dirinya. Jelas pelakon ini, dia hanya mahu menjadi diri sendiri dan terus berkarya dalam bidang seni.

“Saya jenis tak hirau apa orang nak cakap, kalau saya mahu kongsikan sesuatu dalam Instagram, saya post sahaja tanpa bermekap tebal atau berbulu mata palsu. Saya tak peduli pun orang nak cakap tak lawa ke apa kerana saya tak meletakkan diri saya sebagai artis dan hidup saya macam orang biasa serta mahukan orang tahu itulah diri saya yang sebenar,” katanya kepada Rotikaya.

Di sebalik kontroversi yang melandanya baru-baru ini, Janna memberitahu ibunya tidak pernah mengambil pusing akan hal itu dan lebih percaya apa yang dilakukannya itu. Pun begitu, Janna berkata dia tidak pernah mengambil kesempatan di atas kepercayaan yang diberikan oleh ibunya itu.

“Mak lebih kenal saya dan dia tahu keadaan sebenar serta tidak mengambil pot akan hal sebegitu. Malah tidak pernah bertanya lanjut soal perkara itu. Mak saya juga jenis yang percaya apa yang saya lakukan tapi di sebalik itu, saya tidaklah mengambil kesempatan atas kepercayaan yang diberikannya itu,” jelasnya. (rtky/h)


Hafidz Roshdi Tak Sabar Mahu Berpuasa, Terawih Bersama Isteri

Pelakon yang baru sahaja mendirikan rumah tangga Hafidz Roshdi memberitahu, sekiranya diberikan rezeki dia mengidamkan empat orang cahaya mata namun menyerahkan ketentuan tersebut kepada rezeki.

“Saya ikut rezeki dapat anak bila. Saya sudah mempunyai perancangan kalau boleh mahukan empat orang anak. Tapi itu semua bergantung pada rezeki,” katanya yang ditemui di Majlis Prebiu Media Syukur Selalu Ramadan TV3 & TV9 2016.

Dia turut memberitahu pada minggu hadapan dia bersama isterinya akan berbulan madu di Medan, Indonesia. Sepanjang bulan Ramadan yang akan datang Hafidz begitu teruja dan tidak sabar untuk bersama-sama berpuasa bersama isteri dan berterawih bersama.

“Saya rancang untuk berpuasa dan berterawih bersama isteri disebabkan saya bercuti daripada menjalankan penggambaran. Rasa begitu teruja sekali,” katanya kepada Rotikaya.

Dalam pada itu, Hafidz Roshdi turut berkata dia akan cuba untuk mengurangkan adegan bersentuhan dengan pelakon wanita lain apabila melakonkan sesuatu watak.

“Kalau boleh nak elakkan adegan bersentuhan itu sahaja. Saya nak cakap untuk mengelakkan terus takut terpegang dan tersentuh juga jadi saya lebih suka untuk mengurangkan adegan itu. Saya buat perkara ini bukan disebabkan isteri tetapi atas status saya sebagai suami,” katanya kepada Rotikaya. (rtky/h)


Fasha Sandha Enggan Dedah Isi Kandungan Laporan Polis

Pelakon Fasha Sandha baru-baru ini yang telah membuat laporan polis terhadap bekas suaminya berkata tujuan laporan tersebut dibuat adalah bertujuan untuk melindungi dirinya. Malah Fasha sendiri menjelaskan bahawa apa yang dilakukannya itu sudah difikirkan sebaiknya.

“Sebelum membuat sesuatu perkara, saya sudah memikirkan semasak-masaknya keputusan saya, pro dan kontranya. Malah bagi mana-mana rakyat Malaysia yang rasa tak selamat atau terganggu dari apa-apa ancaman, mereka boleh membuat laporan polis dan perkara itu juga dicadangkan oleh peguam saya”

“Jadi saya tak fikir apa lagi orang nak kata dan saya sedar, sebagai seorang selebriti apa yang kita buat pasti jadi perhatian. Tapi atas sebab perlindungan untuk diri sendiri, saya perlu buat laporan itu dan saya tak peduli lagi apa orang nak kata,” katanya kepada Rotikaya.

Walaubagaimanapun, pelakon ini enggan mendedahkan isi kandungan laporan tersebut kerana tidak mahu mengaibkan sesiapa. Kata aktres ini lagi, sekiranya keadaan memaksa dia bersedia menjelaskannya. (rtky/h)


Perniagaan Tudung Uqasha Senrose Lingkup Kerana Ditipu Rakan

Sebelum ini Uqasha Senrose atau nama sebenarnya Nik Zaris Uqasha Nik Sen 24, pernah melancarkan koleksi tudung jenamanya sendiri namun pelakon ini kemudiannya mendedahkan bahawa dia telah ditipu oleh rakan bisnesnya sendiri.

“Saya sudah kena tipu, bisnes tudung saya hanya sempat bertahan selama sembilan bulan sahaja. Sekarang tidak ada lagi (jenama tudung tersebut) dan akan saya menjenamakannya semula selepas ini,” katanya yang ditemui di Majlis Prebiu Media Syukur Selalu Ramadan TV3 & TV9 2016.

Tambahnya lagi, selama sembilan bulan itu, dia hanya mendapat pulangan sebanyak RM5,000 sahaja. Uqasha juga turut kesal apabila namanya dieksploitasi oleh pihak tersebut untuk mengaut keuntungan.

“Selama sembilan bulan bertahan hanya RM5,000 sahaja saya dapat pulangannya. Mula-mula janji semua manis, saya pun jenis yang mudah mempercayai orang. Disebabkan saya tidak mempunyai masa kerana mempunyai komitmen lakonan jadi saya tidak sempat memantau segala aktiviti perjalanan bisnes ini”

“Saya pula memang tidak mempunyai asas dalam bidang bisnes, itu sebab orang senang nak ‘goreng’ saya. Selepas ini saya akan lebih berhati-hati agar perkara sebegitu tidak berulang lagi” katanya kepada Rotikaya.

Pun begitu, pelakon ini akan terus berusaha untuk mengembalikan bisnesnya ini dan akan lebih berhati-hati supaya tidak mudah dikhianati lagi namun dalam masa yang sama tidak mahu memanjangkan isu tersebut ke muka pengadilan. (rtky/h)


Nad Zainal Berehat Dari Aktiviti Seni Demi Kandungan, Tumpu Berniaga

Bakal menyambut kelahiran cahaya mata pertama pada Oktober nanti, pelakon Nad Zainal menjelaskan bahawa dia akan berehat daripada aktiviti seni bermula Jun ini bagi memberi perhatian kepada kandungannya yang kini berusia empat bulan.

“Perut sudah semakin membesar dan lepas habis penggambaran drama pada 14 Jun ini saya akan berehat sehingga bersalin nanti, Insya-Allah berlakon semula pada Disember depan. Dalam pada masa yang sama saya akan fokus kepada perniagaan pakaian saya sepanjang Ramadan ini di Dataran Istana Budaya,” jelasnya.

Selain mengakui telah melepasi tempoh alahan yang teruk pada minggu pertama kehamilan, Nad juga menjelaskan bahawa dia dan suami hanya akan membuat persiapan menyambut bayi apabila sudah mengetahui cahaya mata pertama itu nanti.

“Kami belum buat apa-apa persiapan lagi kerana belum tahu bayi lelaki atau perempuan. Insya-Allah, doktor beritahu sudah boleh scan untuk lihat jantina, mungkin bulan hadapan kami akan mula buat persiapan,” katanya kepada mStar Onlune. (rtky/s)


Diana Amir Syukur Doa Tambah Cahaya Mata Ditunaikan

Tahniah diucapkan kepada Diana Amir kerana telah telah hamil anak kedua yang kini berusia lima minggu. Perkara tersebut disahkan sendiri oleh Diana Amir kepada BH Online sambil menyatakan rasa bersyukur kerana doanya sebelum ketika di Sepanyol April lalu, ditunaikan.

“Ketika tiba di sana, masing-masing memasang niat termasuk saya yang memang berharap dapat menambah ahli keluarga memandangkan anak sulung kami sudah berusia setahun lebih. Nyata doa saya dimakbulkan-Nya”

“Sepanjang seminggu di bumi yang pernah menjadi pusat kegemilangan pemerintahan Andalusia, sebenarnya itu pertama kali saya berjauhan dengan anak. Walaupun agak sedih meninggalkannya kerana dia masih menyusu badan, nampaknya perancangan Allah yang terbaik,” kata Diana.

Hasil perkahwinan dengan Mohd Habibbullah, pasangan ini terlebih dahulu dikurniakan cahaya mata pertama yang kini sudah berusia 1 tahun 2 bulan. Semoga keluarga kecil ini akan terus dilimpahi rezeki dan dipermudahkan segala urusan. (rtky/s)


"Kenali Saya Dulu Kemudian Hakimilah"

Naib juara program realiti nyanyian, Gegar Vaganza, Farahdhiya akui statusnya yang kini masih solo membuatkan ramai pihak mendakwa beliau terlalu bersikap selektif dalam memilih pasangan hidup. Bukan itu sahaja, malah ramai juga lelaki dikatakan tidak berani mendekati wanita kelahiran Itali ini kerana beliau terlalu high maintenance

“Saya tak tahu kenapa ada yang pantas menganggap saya wanita jenis high maintenance. Golongan lelaki yang seusia saya pun mungkin jadi tak berani hendak mendekati kerana skeptikal. Sejujurnya saya tak faham kenapa ada yang mengadili saya sebegitu. Tak kenal maka tak cinta, jadi kenali saya dulu dan kemudian hakimilah”

“Cuma tuntutan kerja saya dalam dunia glamor yang memerlukan saya bergaya dan nampak cantik. Saya cintakan kehidupan biasa selain bidang seni. Bukan merungut cuma apabila berada dalam dunia glamor, saya perlu sentiasa nampak cantik,” katanya kepada Berita Harian Plus mengenai kehidupannya yang masih tidak berpunya.

Tambah penyanyi ini lagi, beliau sebenarnya merupakan seorang wanita biasa yang cukup ringkas. Malah selorohnya lagi, ketika dirumah beliau ibarat seperti seorang bibik yang selalu memasak dan pergi ke pasar untuk membeli barang keperluan sama seperti wanita lain sehingga beliau pernah dipandang serong oleh orang di pasar itu. (rkty/w)


Wak Dotok Bengang Apabila Dituduh Gay Dengan Myo

Pernah terpalit dengan dakwaan yang mengatakan bahawa figura fesyen ini meminati kaum sejenis, kali ini sekali lagi Wak Doyok dilanda perkara yang sama apabila sebuah blog telah melabelkan Wak bersama Myo dari kumpulan Oh Chentaku sebagai pasangan gay.

Ramai di antara peminat Wak mahupun Myo sedia maklum bahawa kini mereka sedang menjalani penggambaran siri televisyen selama 50 hari negara Jepun. Namun sebagai manusia biasa, Wak tidak dapat menahan kesabaran dan meluahkan perkara berkenaan di Twitter.

“Masih ada mulut longkang. Weh aku shooting lah dol. Apa dah pekak punya blog ni,” luah Wak. Ada peminat yang mengambil kesempatan untuk mengusik Wak namun bagi yang tidak meminati Wak, ada saja yang tidak kena di mata mereka.

Wak Doyok dan juga Myo sebelum ini pernah bekerjasama dalam dua siri rancangan yang sama dan antara dua lokasi yang mereka pernah jelajahi sebelum ini ialah Korea dan juga Indonesia. Buat Wak dan Myo, buat tidak tahu sajalah dengan perkara sebegitu. Layan sangat pun, tidak ke mana perginya. (rtky/s)


Isteri Cemburu Tonton Adegan Romantis Alif Satar & Siti Nordiana

Siapa sangka lakonan romantis Aliff Satar didalam drama terbarunya, Dia Semanis Honey berjaya memberikan impak besar kepada penonton. Aliff juga akui isterinya juga turut tidak ketinggalan menonton drama itu dan kadangkala beliau juga berasa sedikit cemburu melihat adegan romantik beliau bersama Siti Nordiana.

“Isteri saya turut menonton drama tersebut tetapi paling kelakar apabila dia tidak mahu melihat adegan romantis didalam drama itu dan kadang kala dia menunjukkan reaksi jelik kerana dia tahu itu bukanlah diri saya yang sebenar”

“Apabila dia berasa cemburu, Sha akan mengekspresi perasaan tersebut dengan cara kelakar. Pun begitu, dia sangat memahami diri saya kerana tanpanya saya tidak rasa mampu pergi sejauh ini,” katanya kepada Kosmo Online berhubung perasaan cemburu yang dipamerkan isterinya itu.

Pada masa yang sama, Aliff turut meluahkan rasa bersyukurnya kepada pengarah drama terbabit, Micheal Ang yang telah menaikkan namanya semula selepas 10 tahun berkecimpung didalam bidang seni tempatan. Katanya lagi mungkin keserasian serta populariti Siti Nordiana juga membantu menjadikan drama itu meletup.

Drama tayangan Astro, Dia Semanis Honey yang ditayangkan sejak awal Mei lalu hangat diperkatakan umum kerana keserasian yang ditonjolkan oleh gandingan Aliff Satar dan Siti Nordiana. Malah ramai juga yang mula angau dengan adegan romantis mereka berdua yang berjaya memukau pandangan penonton. (rkty/w)


Zahirah MacWilson Lebih Tertutup Untuk Bicara Soal Cinta

Pernah menjadi buah mulut ketika satu masa dahulu di atas kisah percintaannya bersama pelakon Zul Ariffin, Zahirah MacWilson melalui portal Media Hiburan menjelaskan bahawa dia kini lebih tertutup dalam membicarakan soal cinta.

“Tiada ada yang menarik pun perihal hubungan saya dan dia. Kami masing-masing ada komitmen terhadap lakonan dan rasanya itu lebih baik. Lagi pula, saya memang agak tertutup untuk berbicara soal cinta”

“Begitu juga dengan hal yang berkaitan dengan keluarga saya. Tapi saya tidaklah rasa rimas bila peminat asyik tanyakan hal tersebut. Cuma itulah, tiada yang menarikpun untuk saya cakap,” katanya.

Sementara itu, dia dalam masa yang sama turut menjelaskan bahawa tidak akan menolak tawaran berlakon dengan Zul jika ada pihak produksi yang menawarkan peluang tersebut. Apa pun, semoga hubungan Zahirah dan Zul akan berkekalan. (rtky/s)


"Jual Tudung Bukan Untuk Saya Semata, Tapi Bagi Peminat Tambah Rezeki"

Pelakon jelita, Anzalna Nasir akui bahawa perniagaan tudung yang dilakukannya adalah kerana ingin membantu peminat kesanyangannya untuk mencari punca pendapatan tambahan. Ini kerana ada diantara peminatnya sanggup berhenti kerja demi menjual tudungnya yang menyumbang pendapatan memberangsangkan.

“Jujur, apabila jual tudung, saya dapat bantu orang lain untuk mencari rezeki lebih. Perniagaan ini bukan untuk saya semata-mata tapi juga untuk mereka yang ingin mencari duit lebih. Lagipun kalau ada pelanggan yang baru berhijrah mengenakan tudung Anzel Scarf ini, mudah-mudahan kami juga dapat pahala”

“Saya tak boleh nak letak sasaran masa untuk bertudung. Pada awalnya saya serba salah juga nak jual tudung kerana waktu itu saya fikir kenapa nak buat duit melalui satu perkara yang saya sendiri tak lakukan. Tapi bila fikir balik, sejak menjual tudung, ia perlahan-lahan menolak saya ke arah bertudung,” katanya kepada portal Extra Tonton.

Sebelum ini, Anzalna pernah menyatakan keinginannya untuk bertudung sejak terlibat dengan perniagaan tudungnya itu namun katanya kehendak itu mestilah hadir dengan kerelaan hatinya dan bukan dipaksa untuk berubah. Ini kerana sejak memulakan perniagaan tudung, Anzalna akui hasrat untuk mengenakan hijab semakin kuat. (rkty/w)


Neelofa Perluas Pasaran Tudung Jenamanya Di Eropah

Mempunyai lebih 400 stokis di dalam dan juga luar negara, Neelofa menjelaskan bahawa tudung dengan jenamanya, Naelofar Hijab kebiasannya mengambil masa yang singkat untuk dijual.

“Setiap kali kami membuka pesanan saja, satu hingga lima minit akan habis dijual kepada stokis. Kadang kala ia mencecah RM1.2 juta hingga RM1.3 juta dalam masa tiga minit saja. Daripada situ kita boleh tengok kepercayaan orang dari segi kualiti dan harga yang kita tawar,” katanya dipetik melalui Malay Mail Online.

Tambahnya, stokisnya bukan saja terdapat di Malaysia malah turut berada di Brunei, Singapura, Indonesia, Amerika Syarikat dan Australia. Malah pada penghujung Jun ini, ia turut akan dijual di Turki dan juga London.

“Sangat luar biasa sebab mereka terkejut dengan koleksi kami. Mereka tidak biasa dengan tudung segera. Jadi bila kami persembahkan, mereka anggap ia ajaib dan automatik. Apa yang mereka pakai, tudung panjang yang perlu dililit dan banyak pin”

“Mereka tidak biasa melihat tudung berhias dan berkelipan. Mereka biasa dengan tudung kosong dan dililit sahaja. Produk kami ini baru bagi mereka dan satu inovasi dalam industri. Kita rasa Malaysia tertinggal tetapi tidak, kita maju dan moden berbanding mereka dari segi inovasi,” jelasnya. (rtky/s)


Eira Syazira Kini Sah Mengandung 2 Bulan

Tahniah diucapkan kepada pelakon, Eira Syazira dan suami, Azad Jazmin yang kini disahkan hamil dengan usia kehamilan mencecah 2 bulan. Menerusi laman sosial, beliau telah mendedahkan berita kehamilannya itu dan berkongsi kegembiraan bersama semua peminatnya.

Bagaimanapun, buat masa ini Eira masih belum memberikan sebarang komen mengenai berita itu dan hanya sekadar berkongsi di laman sosial sahaja. Namun pada masa yang sama, peminat turut tidak ketinggalan mengucapkan tahniah kepada dan mendoakan kesejahteraan pasangan itu.

Eira Syazira dan Azad Jazmin telah mendirikan rumah tangga pada 16 September 2011 selepas menjalinkan hubungan cinta selama 3 tahun. Hasil perkahwinan bahagia itu, mereka telah di kurniakan seorang cahaya mata perempuan, Amarra Sofea Rose yang kini berusia 3 tahun.

Walau apapun, tahniah sekali diucapkan kepada pasangan merpati dua sejoli ini kerana dikurniakan rezeki untuk hamil kali kedua. Semoga dengan kehadiran cahaya mata kedua ini akan menambahkan lagi keceriaan dan keberkatan kepada seisi keluarga. (rkty/w)


Hisyam Hamid Tidak Menyesal Tinggalkan Karier Lama Demi Jadi Pelakon

Pelakon Hisyam Hamid yang popular dengan drama bersiri Isteri Vs Tunang, memberitahu dia merindui saat-saat bergelar sebagai anggota bomba di Singapura. Malah bau asap api sudah menjadi sebati dalam hidupnya sepanjang bergelar anggota bomba.

“Sampai satu ketika memandu kereta saya buka tingkap semata-mata untuk bau asap sehinggakan isteri saya menegur. Tapi perkara itu datang secara semulajadi dan dikira sebagai pengubat rindu,” katanya yang ditemui di Majlis Seleksi Program Terbaik Ramadan Astro 2016.

Tambahnya lagi, dia tidak pernah menyesal untuk meninggalkan kariernya itu untuk menjadi seorang pelakon kerana minatnya yang mendalami terhadap seni mendorongnya untuk terus berkarya.

“Apapun saya tak pernah menyesal tinggal karier saya yang dahulu untuk menjadi anak seni, akan tetapi sebab sudah lapan tahun bekerja sebagai anggota bomba membuatkan saya suka dan selesa akan suasana kerja tersebut serta mempunyai kawan-kawan yang baik. Jadi bukan mudah untuk saya lupakan suasana itu walaupun sudah bergelar selebriti,” katanya kepada Rotikaya.

Dalam perkembangan lain, Hisyam Hamid akan menemui anda dalam Drama berjudul ‘Imam Mudaku Romantik’ pada bulan Ramadan ini di saluran Astro Oasis. (rtky/h)


Gambar Che Ta & Keluarga Mengerjakan Umrah

Suka kami melihat keluarga bahagia ini yang selalu meluangkan masa bersama ketika berkunjung ke luar mahu pun dalam negara. Baru-baru ini, Che Ta bersama suaminya, Zain Saidin dan anak tercinta, Aaisyah Dhia Ranaa telah selamat sampai di kota suci Mekah untuk menunaikan umrah.

Walaupu seringkali menjadi tumpuan pengkritik dan pengikut Instagram mencari kesalahan, Che Ta bagaimanapun sebelum ini tetap menegaskan bahawa dia mahu menumpukan kehidupannya kepada sesuatu yang positif daripada terus melayan prasangka buruk orang ramai.

Apa pun, semoga perjalanan Che Ta, Zain di kecil Aaisyah di tanah suci akan sentiasa dipermudahkan. Kami kongsikan beberapa keping gambar sepanjang beberapa hari ini mereka di sana. Enjoice!


Elyana Tidak Mahu Terburu Untuk Hamil Lagi

Mengakui redha dengan ketentuan Tuhan, Elyana menjelaskan kepada Utusan Online bahawa dirinya dilihat semakin kurus bukanlah atas dasar kerana masih bersedih dan kecewa di atas peristiwa kandungannya gugur sebelum ini.

“Ini (susut tubuh badan) tiada kaitan dengan pengalaman itu. Saya hairan juga dengan orang kita ini. Dulu saya gemuk selepas bersalin, ramai yang merungut kata saya gemuk sangat. Sekarang saya ambil inisiatif untuk turunkan berat badan, mereka kata saya kurus sangat pula,” katanya.

Menurut Elyana, dia reda dengan ketentuan tersebu dan menganggap kegagalan mempertahankan kehamilan keduanya itu tiada kena mengena dengan susut tubuhnya itu. Malah dalam masa yang sama, dia juga tidak merancang dan tidak mahu terburu-buru untuk hamil sekali lagi.

Tambah penyanyi ini lagi, tiada apa yang perlu diperdebatkan mengenai berat badannya yang turun mendadak kerana dia sendiri mahu kelihatan langsing demi keselesaan diri selain perancangan untuk membuat kemunculan semula dalam bidang seni. (rtky/s)


Ezzaty Abdullah, Azwan Kombos Bakal Nikah Aidilfitri Ini

Tidak mahu sejarah lama berulang kembali, Ezzaty Abdullah menjelaskan bahawa dia dan juga bakal suami iaitu Azwan Kombos akan melangsungkan pernikahan pada Aidilfitri nanti selain tidak merancang melakukan majlis besar-besaran.

Melalui Harian Metro, Ezzaty mengakui bahawa apa yang dilakukannya itu adalah apa yang dipelajari daripada kejadian putus tunang sebelum ini. Jika bertunang dan tidak ada jodoh, akibatnya keluarga turut menanggung malu.

“Seperti dijelaskan Azwan, memang ada benarnya. Kalau bertunang pun ia tidak sepatutnya dihebohkan. Jadi rasanya jalan terbaik, nikah terus dan tidak perlulah bertunang,” katanya. Majlis pernikahan dan perkahwinan yang bakal berlangsung Aidilfitri nanti akan diadakan di Bentong.

Menurut Utusan Online, sebelum ini Ezzaty pernah bertunang dengan jejaka yang digelar Mr. S namun ikatan tersebut hanya bertahan selama 7 bulan dan akhirnya terputus di tengah jalan. Apa pun, semoga perancangan majlis pernikahan pasangan ini nanti akan dipermudahakan. (rtky/s)


Adira AF Akui Suka Bergaya Ringkas, Tahu Jaga Nama Suami

Seringkali dikritik kerana imejnya yang disifatkan terlalu selekeh, Adira AF menjelaskan bahawa dia tidak terkesan dengan perkara tersebut kerana sedia maklum apa yang dilakukannya pasti tidak dapat memuaskan hati semua pihak.

“Biarlah apa orang kata kerana sebagai manusia, kita tidak boleh menutup mulut orang. Lumrah kehidupan sebagai anak seni tidak pernah terkecuali daripada kutukan. Ini kerana hakikatnya, tidak semestinya semua yang dilemparkan itu adalah kata-kata pujian”

“Bercakap soal gaya, saya meminati gaya minimalis dan suka warna hitam. Mungkin ini memperlihatkan saya sering keluar dengan penampilan yang seakan sama. Saya tahu bagaimana hendak menjaga nama baik suami dan status yang disandang sebagai selebriti”

“Namun, mungkin saya lebih gemarkan gaya sederhana dan tidak begitu bijak bergaya seperti sesetengah artis lain,” jelasnya kepada BH Plus. Dalam perkembangan terbaru, Adira bakal muncul dengan produk kosmetik sendiri dan turut mendapat tunjuk ajar suaminya. (rtky/s)


Elly Mazlein Mulakan Hidup Baru, Anak Jadi Penguat Semangat

Sejak bercerai pada Oktober tahun lalu (2015), bagi Elly Mazlein perkara tersebut sepatutnya dibiarkan terus berlalu. Malah penyanyi dan pelakon wanita ini juga sudah lama meninggalkan kisah lama dan membuka lembaran baru kehidupan.

“Saya pasrah dengan takdir. Yang terjadi dalam hidup saya selama ini adalah bahagian saya. Saya reda dan tidak pernah menyesal. Malah pada saat saya dan dia (Azmi) bukan lagi pasangan suami isteri sejak Oktober tahun lalu, saya tidak pernah terlintas untuk meratapi nasib diri”

“Sebaliknya saya menganggap keadaan yang sedang dijalani ini adalah petanda buat saya untuk menjadi wanita yang lebih matang. Perceraian dengan bekas suami bukan petanda kehidupan saya musnah. Sebaliknya adalah harapan buat saya untuk menjadi wanita lebih dewasa,” katanya kepada Utusan Online.

Menurut Elly lagi, dia kini sudah menemui keyakinan dan sumber kekuatannya bersama cahaya mata comelnya, Putri Sefhia Zara yang kini sudah berusia dua bulan. Tambahnya, demi masa depan, dia perlu berkorban dan sentiasa berfikiran positif untuk memastikan dirinya sentiasa di landasan yang sebenar. (rtky/s)


Sengketa Yazit Dan Search Sejak Awal Penubuhan Kumpulan Itu Lagi

Menjelaskan situasi sebenr yang menyelebungi kumpulan yang sudah berusia 35 tahun ini, Amy Search memberitahu bahawa pertikaian Yazit terhadap ahli kumpulan Search bukan isu baru, malah dia sendiri tidak disukai sejak awal penubuhan kumpulan itu.

“Dia tidak pernah setuju bila Hillary Ang hendak bawa saya masuk Search sejak hari pertama. Sejak itu saya tahu dia tidak suka saya. Selama perjuangan saya lapan tahun saman Sony, turun naik mahkamah, dia tidak pernah di situ. Dia sibuk mengata saya di belakang”

“Kita sudah 35 tahun. Umur saya sudah dekat 58. Kita tidak sepatutnya cakap begini. Kalau saya tidak sihat hari ini, katakanlah saya di hospital, dia dapat apa?,” soal Amy kepada Malay Mail Online.

Apa yang Amy mahukan ialah Yazit harus bersikap matang seiring dengan usia kumpulan rock legenda itu yang sudah 35 tahun dan bukannya menuduh bahawa kumpulan itu menggelapkan wang pemilik pemain dram tersebut.

“Saya ada jutaan ringgit. Ini apa kes? Saya kawan dia, tak akan nak buat dia begitu? Jangan cakap kami penipu, tidak pedulikan dia. Dia bukan hidup sebatang kara nak cakap begitu. Dia ada anak-anak yang sudah besar. Ada adik-beradik”

“Cakap macam tidak ada sesiapa, macam kawan-kawan saja yang ada. Saya ada gambar dengan dia di hospital. Saya tidak pernah keluarkan gambar itu kerana saya tidak mahu orang ramai tengok kawan saya dalam keadaan sakit”

“Isteri dia sakit kena batu karang di hospital, isteri saya dan mentua pergi melawat di hospital. Untuk elak bil RM20,000, dia dibawa dari Kuala Lumpur ke Melaka jam dua pagi,” katanya. Selain itu, Amy juga tidak bersetuju untuk mengadakan konsert amal untuk membantu Yazit. (rtky/s)


Juliana Evans Akui Jalin Hubungan Cinta Dengan Kerabat Selangor

Selepas pelbagai spekulasi timbul akibat memuat naik gambar bersama seseorang jejaka, Juliana Evans akhirnya mengakui beliau kini sedang menjalinkan hubungan cinta dengan seorang jejaka dari kerabat diraja Selangor dan juga Johor. Malah hubungan cinta mereka itu juga dikhabarkan sudah hampir mencecah setahun berkenalan.

“Bagi saya, cukuplah sekadar mengakui bahawa memang kami bercinta. Saya tidak mahu bersikap hipokrit kepada peminat dan terus menjadikan ianya sebagai teka-teki,” katanya kepada portal Harian Metro berhubung desas-desus percintaan yang mengaitkan beliau dengan seorang jejaka kerabat baru-baru ini apabila dilihat mesra bersama.

Namun begitu, bagaimanapun Jue masih belum bersedia untuk mendedahkan identiti jejaka kerabat itu walaupun mungkin ada sesetengah pihak sudah pun mengetahui nama individu tersebut. Katanya lagi, biarlah nama kekasih hatinya itu kekal sebagai rahsia terlebih dahulu, asalkan ia tidak keluar dari mulutnya sendiri.

Terdahulu, gosip percintaan pelakon cantik ini mula diperkatakan apabila beliau telah memuat naik beberapa gambar mesranya dengan seorang lelaki, yang masing sedondon memakai baju berwarna sama pada satu majlis. Gambar yang tidak mempunyai sebarang kepsyen itu terus menjadi tanda tanya daripada peminat. (rkty/w)


Menang Dua Trofi Di ABPBH 29, Sharnaaz Ahmad Tidak Lupa Diri

Selepas merangkul kejayaan besar di Anugerah Bintang Popular BH Ke 29 (ABPBH 29) baru-baru ini, Sharnaaz Ahmad turut tidak ketinggalan terpalit dengan suara sumbang yang mengatakan beliau kini sudah mula berubah sikap. Malah ada pihak turut mengatakan bahawa beliau sudah mula lupa diri dengan kemenangan itu.

“Memang saya sudah mula mendegar pelbagai andaian itu dan ini. Ada yang menganggap kejayaan pada ABPBH 29 akan membuatkan saya lupa diri. Tidak kurang juga yang mengandaikan tawaran berlakon akan mula berkurangan. Tapi saya percaya, rezeki itu datang daripada Allah.

“Saya tak boleh cakap sesuatu perkara yang di luar kawalan dan bidang kuasa. Namun apa yang penting saya kena terus istiqamah dan fokus kepada kerjaya seni termasuk perkara yang saya minat,” katanya kepada Berita Harian Plus berhubung spekulasi yang dikaitkan dengan dirinya.

Bagaimanapun bagi Sharnaaz, beliau tetap optimis dengan tanggapan orang ramai dan segala andaian negatif yang tersebar di media sosial terutamanya. Namun katanya lagi, selagi bakatnya diterima orang ramai beliau akan terus aktif di dalam bidang seni dan mengharapkan peminat turut mendoakan kejayaannya di masa akan datang.

Pada ABPBH 29, Sharnaaz telah memenangi dua anugerah iaitu Trofi Pelakon Televisyen (TV) Lelaki Popular dan Pelakon Filem Lelaki Popular, namun bagaimanapun beliau tidak dapat hadir ke majlis berprestij itu kerana terikat dengan jadual kerja menjadi salah seorang pengacara didalam sebuah program hiburan yang lain. (rkty/w)


"Saya Tidak Mahu Terpaksa Untuk Berubah"

Seperti selebriti lain, Anzalna Nasir juga mempunyai perniagaan dengan mengeluarkan jenama tudung sendiri yang dikenali sebagai Anzel Scaft by Anzalna. Malah hasrat untuk mengenakan hijab juga semakin kuat didalam dirinya selepas menceburi bidang perniagaan itu.

“Saya memang ada hasrat nak bertudung, bila memasuki perniagaan hijab ini perasaan itu semakin kuat. Tapi kalau boleh saya tidak mahu terpaksa untuk berubah, dan kalau boleh jika sudah pakai tudung tidak mahu buka lagi. Insya-Allah masanya akan tiba, namun saya tidak mahu menetapkan sasaran bila untuk berubah,” katanya kepada m Star Online.

Mengambil Datuk Aliff Syukri sebagai guru serta tulang belakang pernigaannya, Anzalna berkata walaupun begitu beliau tidak akan membuat perkara-perkara pelik didalam iklan seperti kebiasaan yang dilakukan oleh Datuk Syukri. Ini kerana beliau bertegas ingin menjadi diri sendiri malah katanya, beliau juga tidak pandai berbuat demikian.

Selain itu, apabila ditanyakan mengenai cahaya mata, Anzalna akui jauh disudut hatinya menginginkan seorang cahaya mata yang boleh menjadi penyeri rumah tangga mereka yang dibina selama tiga bulan ini. Namun bagitu beliau pasrah dengan rezekinya yang mungkin belum tiba dan mengharapkan peminat beliau terus mendoakannya. (rkty/w)


Jejai: Kalau Saya Salah, Siasatlah!

Yakin dan menjelaskan bahawa dirinya tidak bersalah, bekas suami Fasha Sandha, iaitu Rizal Ashram Ramli atau Jejai meminta agar pihak polis melakukan siasatan terhadap dakwaan kononnya dia mengganggu dan menceroboh rumah bekas isterinya itu.

“Saya benar-benar berharap dan meminta pihak polis menyiasat kes ini untuk mengetahui kebenarannya. Kalau saya salah, siasatlah! Saya tidak takut dan tiada apa yang hendak disembunyikan. Saya sudah berjumpa dan berbincang dengan peguam berhubung hal ini dan dinasihatkan untuk tidak bercakap banyak dulu”

“Saya sangat malu dan terkejut apabila media melaporkan kes itu sejak semalam dan pada hari ini saya lagi terkejut.
Apa yang saya boleh tegaskan adalah apa juga yang dilaporkan adalah sama sekali tidak benar. Saya akan ambil tindakan terhadap pihak yang memalukan saya,” katanya.

Menurut laporan daripada Mstar Online, difahamkan bahawa Jejai sering memasuki kediaman Fasha tanpa kebenaran dan mengganggu kehidupan Fasha apabila aktres itu bersama rakan-rakannya. Tertekan dengan situasi tersebut, Fasha dipercayai membuat laporan polis untuk perlindungan diri.

Fasha dan Jejai telah mendirikan rumah tangga pada 27 April 2012 dan bercerai talak satu di Mahkamah Tinggi Syariah Wilayah Persekutan pada 20 Januari lalu. Pasangan ini juga dikurniakan sepasang cahaya mata Putra Rayfal Ramli dan Putri Raysha Jemyma. (rtky/s)


"Soal Hati Saya Dan Saharul Berhak Buat Pilihan Sendiri"

Kerana penangan hebat diantara pelakon, Mia Ahmad dan Saharul Ridzwan didalam drama Hati Perempuan sebelum ini, ramai peminat mengaitkan mereka mempunyai hubungan cinta. Namun apabila Saharul mendedahkan beliau bakal berkahwin selepas Aidilfitri ini, segala dakwaan membabitkan mereka terbukti salah.

“Saya gembira apabila mendapat tahu bahawa dia akan berkahwin. Perempuan yang menjadi pilihannya adalah bukan saya, tetapi saya turut tumpang gembira. Namun saya tidak terkejut dengan berita itu. Ini kerana itu adalah bukti bahawa gosip yang mengaitkan kami bercinta selama ini adalah tidak benar”

“Benar peminat memang suka kami bercinta seterusnya berkahwin. Tapi dalam hal hati, baik saya dan Saharul berhak membuat pilihan sendiri,” katanya kepada Berita Harian Online apabila ditanyakan mengenai berita gembira yang disampaikan Saharul mengenai dirinya yang bakal berkahwin selepas Aidilfitri ini.

Sementara itu, apabila mengulas mengenai gosip hubungan cintanya bersama pemain bola sepak JDT, Mia berkata bahawa orang ramai terlalu pantas membuat kesimpulan apabila terlihat kami keluar bersama. Namun begitu beliau akui bahawa dirinya senang sekali berkawan dengan jejaka bernama Izham Tarmizi itu.

Terdahulu, Mia pernah dikaitkan bercinta bersama Saharul Ridzwan gara-gara promosi yang hebat untuk drama Hati Perempuan suatu ketika dahulu. Namun kedua-dua pihak menafikan dakwaan itu dan menjelaskan bahawa mereka hanya berkawan baik tanpa ada hubungan istimewa seperti yang diharapkan peminat mereka. (rkty/w)


"Belum Ada Jodoh, Umur 30 Tahun Baru Saya Fokus Soal Jodoh"

Pelakon dan pengacara popular, Neelofa khabarnya bakal mendedahkan kisah cintanya yang selama ini menjadi teka teki orang ramai didalam sebuah video eksklusif sempena Kempen Allah Lebih Tahu Naelofar Raya 2016. Dalam pada itu, beliau turut bercerita tentang hasratnya yang ingin berkahwin apabila usianya mencecah 30 tahun.

“Selain kempen Ramadan dan Aidilfitri, video itu turut memaparkan kisah cinta saya yang tidak diketahui ramai dan tidak tahu siapakah insan istimewa yang dimaksudkan itu. Saya akan lebih fokus dengan soal jodoh apabila mencecah usia itu nanti. Buat masa ini, saya belum memiliki calon yang sesuai lagi,” katanya kepada Harian Metro.

Apabila bercakap soal kisah cinta Neelofa, pasti ramai yang tidak lupa mengenai hubungan cinta beliau bersama Datuk Hans Issac pada suatu ketika dulu. Dengan itu Neelofa akui bahawa hubungan itu masih kekal sebagai kawan baik sehingga kini, malah hubungan mereka juga dikatakan bertambah matang berbanding dulu.

Video eksklusif bersempena kempen Allah Lebih Tahu Naelofar Raya 2016 yang akan ditayangkan didalam sebuah majlis pelancaran Naelofar Raya 2016 yang akan berlangsung tidak lama lagi, dipilih untuk berkongsi serba sedikit tentang kisah cintanya kerana beliau percaya ramai peminat yang masih tidak mengetahui sisi peribadinya. (rkty/w)


Niat Tauke Hanya Mahu Bantu Promosi Kawan Melalui Panggilan Prank

Gara-gara panggilan prank yang dilakukan oleh sebuah stesen radio yang dikendalikan oleh pelawak Tauke, segelintir warga laman sosial menyuarakan pendapat mereka di Twitter dan dalam masa yang sama membuatkan Tauke turut menyatakan pendiriannya.

Selain stesen radio tersebut turut memberi maklumbalas mengenai insiden tersebut, Tauke juga mendedahkan bahawa mangsa panggilan tersebut sebenarnya adalah rakannya di aplikasi karaoke Smule dan niatnya hanyalah untuk menolong rakannya itu lebih dikenali – Tauke dan sifat menolong kawan tiada berpisah.

Suka atau tidak, perkara ini ternyata memberi impak dan dalam masa yang sama turut memberi peluang promosi kepada semua pihak. Sekurang-kurangnya kita masih tahu bahawa masih ada yang prihatin di luar sana. (rtky/s)


Azwan Kombos, Ezzaty Abdullah Masih Cari Tarikh Sesuai

Pelakon Azwan Kombos dan pasangannya pelakon Ezzaty Abdullah memberitahu mereka akan berkahwin pada hujung tahun ini tetapi mereka berdua masih mencari tarikh yang sesuai untuk majlis tersebut.

“Raya tahun ini merupakan raya yang terakhir saya sebagai bujang. In shaa Allah kami akan bernikah selepas hari raya tahun ini. Tanggungjawab kita sendiri akan bertambah dan perlu banyak bermuhasabah diri,” katanya kepada Rotikaya sambil ditemani Ezzaty di Majlis [email protected] kelmarin.

Dalam pada itu, Ezzaty turut berkongsi mengenai persiapan perkahwinan mereka yang dikatakan agak lancar sedikit walaupun mereka berdua sibuk dengan urusan kerjaya masing-masing.

“Alhamdulillah persiapan berjalan dengan lancar, kerana saya ada team sendiri yang dilantik untuk menguruskan segala hal perkahwinan ini,” katanya yang mengimpikan konsep perkahwinan yang santai. (rtky/h)


"Kalau Ada Jodoh, Saya Harap Perkahwinan Kali Kedua Kekal Akhir Hayat"

Gara-gara memuat naik sekeping foto memakai tiara dengan kepsyen yang misteri, akaun Dynas Mokhtar diserbu dengan ucapan tahniah oleh para peminatnya yang menyangka beliau bakal berkahwin. Namun begitu, akhirnya beliau menafikan perkara berkenaan dan menjelaskan ianya hanya sekadar sesi fotografi untuk sebuah majalah.

“Saya memang sudah bersedia pada bila-bila masa untuk berkahwin. Tapi, tiada siapa yang hendak dekat dengan saya. Insya-Allah, kalau ada jodoh, saya ingin perkahwinan kali kedua kekal hingga ke akhir hayat. Saya banyak belajar daripada kegagalan lalu dan lebih berhati-hati dalam memilih pasangan,” katanya kepada Berita Harian Online.

Dalam pada masa yang sama, Dynas turut berkongsi bahawa beliau masih mengenali lelaki yang sama, juga merupakan teman baiknya sejak dibangku sekolah lagi. Tetapi katanya lagi, setakat ini masih belum ada isyarat daripada pihak lelaki untuk berkahwin jadi beliau masih belum ada jawapan jika ditanya bila ingin berkahwin lagi.

Apabila ditanya mengenai bekas suaminya pula, Dynas akui merasa sangat bertuah kerana bekas suaminya itu merupakan seorang ayah yang bertanggungjawab kepada anak-anaknya. Ini kerana setiap kali beliau sibuk dengan urusan kerjaya, bekas suaminya sentiasa memahami dan senang dibawa berbincang mengenai penjagaan anak. (rkty/w)


Bunga Citra Lestari Mahu Menetap Di Malaysia?

Pelakon dan juga penyanyi popular Indonesia, Bunga Citra Lestari (BCL), memberitahu sekiranya diberi peluang dia mahu menetap lebih lama di Malaysia untuk mengembangkan kariernya di sini malah turut bersedia sekiranya diberi peluang untuk bekerjasama dengan mana-mana syarikat produksi tempatan.

“Saya sudah bersedia sekiranya ada yang memberikan tawaran untuk bekerjasama di sini. Sebenarnya tiga bulan lepas saya kerap berulang-alik dari Jakarta ke Kuala Lumpur kerana program Maharaja Lawak Mega (MLM) serta lagu saya pun sudah dilancarkan di sini”

“Kalau boleh memang mahu tinggal lebih lama di KL untuk bekerjasama dengan syarikat produksi di sini. Saya juga selalu mencari alasan untuk datang semula dan tinggal lebih lama di KL,” katanya yang ditemui di Majlis Tayangan Filem My Stupid Boss kelmarin.

Tambahnya lagi, melihatkan karier suaminya Ashraf yang turut bersinar dan diterima baik di Indonesia nyata membuatkan semangatnya untuk meluaskan kariernya di Malaysia berkobar-kobar.

“Kalau boleh kedua-dua negara saya mahu berjalan bersama, kerana saya melihat Ashraf boleh melakukan serta mempunyai karier yang baik di Indonesia, kenapa tidak saya bekerja di KL juga. Indonesia sangat menerima Ashraf dengan begitu baik, harapan saya juga bisa diterima baik di Malaysia,” jelasnya.

Sementara itu, Filem My Stupid Boss lakonan pelakon antar dua negara membabitkan Reza Rahadian, Bunga Citra Lestari, Bront Palarae, dan Atikah Suhaime bakal ditayangkan serentak di Indonesia dan Malaysia pada 19 Mei ini. (rtky/s)